Bayi 11 bulan meninggal dunia di rumah pengasuh

KUALA LUMPUR, 10 Mei – Bayi lelaki berusia 11 bulan meninggal dunia selepas ditemukan tidak sedarkan diri ketika dalam jagaan di rumah pengasuhnya di Kajang, semalam.

Ketua Polis Daerah Kajang ACP Mohd Zaid Hassan berkata bayi lelaki tersebut dibawa ibu mangsa ke Hospital Serdang untuk menerima rawatan.

“Keterangan daripada pengasuh telah pun diambil dan setakat ini siasatan masih diteruskan bagi mengetahui punca sebenar kematian kanak-kanak tersebut,” katanya dalam kenyataan hari ini.

Mohd Zaid berkata orang ramai yang ada maklumat mengenai kes ini boleh menghubungi balai polis berhampiran atau pegawai penyiasat Insp Mohd Raziman Rasid di talian 019-4565502.


Permohonan Bantuan Prihatin Rakyat adalah percuma: LHDN

KUALA LUMPUR 8 Feb. – Lembaga Hasil Dalam Negeri (LHDN) menerima aduan mengenai adanya pihak tertentu yang mengenakan bayaran bagi khidmat pengisian borang permohonan Bantuan Prihatin Rakyat (BPR).

LHDN menegaskan bahawa mereka tidak pernah melantik mana-mana pihak untuk memberikan khidmat pengisian borang BPR itu dan setiap permohonan yang diterima secara dalam talian mahupun borang kertas, disemak mengikut prosedur ditetapkan serta tiada keistimewaan diberikan.

Sebarang pertanyaan serta maklum balas berkaitan permohonan BPR, orang ramai boleh menghubungi talian Hotline BPR LHDN Malaysia 1-800-88-2747; HASiL Live Chat; dan mengisi Borang Maklum Balas dalam portal rasmi LHDNM https://maklumbalaspelanggan.hasil.gov.my/MaklumBalas/ms-my/.


UTC Inovasi terbaik kerajaan – Tengku Zafrul

BANDARAYA MELAKA, 22 Julai- Menteri Kewangan Datuk Seri Tengku Zafrul Tengku Zainal Abidin menyifatkan Pusat Transformasi Bandar (UTC) di seluruh negara sebagai inovasi terbaik kerajaan dalam memberi khidmat kepada rakyat.

Beliau berkata demikian dalam sesi taklimat bersama agensi yang beroperasi di bawah UTC menerusi rangka lawatan beliau ke UTC, dekat sini, hari ini.

Tambah beliau lagi, UTC juga sudah sinonim sebagai satu mercu tanda perkhidmatan terbaik khususnya kepada penduduk bandar dan konsep ini berjaya memberi kepuasan tinggi kepada rakyat.

“Pusat khidmat komuniti yang berkonsepkan mesra rakyat dengan menempatkan jabatan dan agensi kerajaan pusat dan negeri di bawah satu bumbung ini juga akan memberi keselesaan kepada rakyat bagi berurusan dengan pihak kerajaan,” katanya lagi.

Hadir sama, Pengarah Pejabat Belanjawan Negara 2021, Johan Mahmood Merican dan Setiausaha Bahagian-Bahagian Strategi Korporat Dan Komunikasi Kementerian Kewangan Ahmad Suhaimi Endut.

“Walaupun negara berdepan situasi penularan wabak Covid-19 yang terkawal, namun syarat ini terus diperketatkan pelaksanaannya susulan beberapa kejadian baharu kembali menular.

“Justeru, pihak UTC melakukan dua kali saringan dan sukatan suhu badan di pintu masuk bangunan UTC dan satu lagi di pejabat agensi yang dikunjungi,” katanya.


KKM nafi keluar arahan sedia saluran mengundi bagi kes positif COVID-19

KUALA LUMPUR, 11 Mac – Kementerian Kesihatan (KKM) menafikan pernah mengeluarkan arahan mengenai penyediaan saluran mengundi Pilihan Raya Negeri Johor bagi mereka yang positif COVID-19 seperti ditularkan menerusi media sosial.

Terdahulu, tular satu rakaman audio berdurasi 1.08 saat yang mendakwa kononnya mereka yang positif COVID-19 boleh mengundi dengan syarat perlu memaklumkan KKM mengenai butiran peribadi seperti nama, alamat dan nombor telefon.

Rakaman audio itu turut mendakwa kenderaan KKM yang lengkap dengan pakaian perlindungan diri (PPE) akan membawa pengundi yang positif COVD-19 pergi dan pulang dari pusat mengundi. – BERNAMA


FDAM mahu kepimpinan FINAS dirombak

KUALA LUMPUR 27 Ogos – Persatuan Pengarah Filem Malaysia (FDAM) mahu kerajaan merombak kepimpinan Perbadanan Kemajuan Filem Nasional Malaysia (FINAS) bagi memacu kemajuan industri kreatif negara.

Presidennya, Dr Ahmad Ibrahim dalam satu kenyataan berkata, cadangan itu bagi memperkemas hala tuju FINAS dengan wawasan dan pendekatan yang lebih dinamik.

“Wakil persatuan seni kreatif perlu dilantik dalam BOD FINAS dan calon-calon mestilah individu yang tiada kepentingan perniagaan yang berkaitan perfileman,” jelasnya.

Katanya, FDAM mengharapkan menerusi perubahan dan rombakan itu dapat membantu pembangunan industri kreatif dengan lebih berdaya saing dan membawa Malaysia gah di persada antarabangsa.


Akta 265 tidak terpakai untuk penjawat awam – KSM

Kementerian Sumber Manusia (KSM) dalam kenyataan hari ini memaklumkan golongan pekerja di bawah Akta 265 adalah mereka yang bergaji RM2,000 ke bawah.

Di bawah Akta 265 menyatakan daripada jumlah keseluruhan 11 hari tersebut, lima hari kelepasan am yang wajib diambil termasuklah Hari Wilayah Persekutuan oleh majikan yang tempat pekerjaannya terletak di Wilayah Persekutuan Kuala Lumpur, Putrajaya dan Labuan.

Baki enam hari lain boleh dipilih daripada majikan dalam senarai hari kelepasan am sebagaimana Jadual Pertama Seksyen 3 Akta Hari Kelepasan 1951 [Akta 369].

Dalam Jadual Pertama tersebut, Tahun Baharu Cina merupakan hari kelepasan am iaitu sebanyak dua hari bagi negeri-negeri lain kecuali Kelantan dan Terengganu.

“Pada tahun ini, kedua-dua hari kelepasan am ini bertindih pada 1 Feb. Seksyen 60D Akta 265 juga menyatakan bahawa sekiranya cuti umum tersebut jatuh pada hari yang sama, maka hari berikutnya adalah merupakan hari kelepasan am berbayar.

“Justeru, bagi pekerja di sektor swasta di Wilayah Persekutuan Kuala Lumpur, Putrajaya dan Labuan, jika majikan memilih dan menyenaraikan Tahun Baharu Cina sebagai satu daripada hari kelepasan am syarikat, maka majikan adalah wajib memberikan cuti pada Khamis (3 Feb),” menurut kenyataan itu.

KSM menyatakan bagi majikan yang tidak menyenaraikan perayaan Tahun Baharu Cina sebagai hari kelepasan am yang diambil, majikan hanya perlu memberikan hari kelepasan am berbayar bagi Hari Wilayah sahaja. – BERNAMA


Pemotong rumput maut dirempuh MPV

ALOR SETAR, 7 Mei – Seorang pekerja pemotong rumput maut manakala rakannya cedera parah selepas dirempuh sebuah kenderaan pelbagai guna (MPV) di Jalan Pintasan Semeling, berhampiran Taman Malinja dekat Bedong, hari ini.

Ketua Polis Daerah Kuala Muda ACP Zaidy Che Hassan berkata mangsa yang maut itu lelaki dikenali sebagai Cinglowpa, 20, yang berasal dari Myanmar manakala rakan senegaranya Jamal Husson Fozol Haque, 33, patah bahu bahagian kanan.

“Sebelum kejadian kira-kira 11 pagi itu, Cinglowpa sedang berehat di bahu jalan manakala rakannya sedang duduk di atas motosikal jenis Honda Wave yang diparkir di situ selepas bekerja.

Secara tiba-tiba, MPV jenis Perodua Alza yang dipandu laju remaja lelaki berusia 16 tahun telah hilang kawalan sebelum terbabas ke bahu kiri jalan dan melanggar pokok. MPV itu kemudian terus melanggar kedua-dua mangsa,” katanya dalam kenyataan di sini, hari ini.

Beliau berkata akibat pelanggaran itu, mangsa maut di tempat kejadian akibat kecederaan parah di bahagian kepala manakala remaja berkenaan tidak mengalami sebarang kecederaan.

“Mayat mangsa telah dihantar ke Hospital Sultan Abdul Halim (HSAH), Sungai Petani untuk proses bedah siasat dan mangsa yang cedera parah juga telah dihantar ke hospital sama untuk rawatan lanjut.


Lega selamat mendaratkan ‘jutaan harapan’ rakyat

Itu perasaan dikongsikan Kapten Hamdan Che Ismail, 49, yang menerbangkan pesawat Airbus 330-300, MH604 membawa sebanyak 312,390 dos vaksin COVID-19 sehingga ianya selamat tiba di Lapangan Terbang Antarabangsa Kuala Lumpur (KLIA) pukul 10.07 pagi tadi.

Anak kelahiran Tumpat, Kelantan itu yang sudah berkhidmat selama 29 tahun dengan Malaysia Airlines Bhd. (MAS) berkata, misi kali ini mempunyai cabaran tersendiri kerana membawa vaksin harapan rakyat Malaysia.

“Waktu dimaklumkan mengenai tugasan ini minggu lepas, apa yang selalu bermain di kepala adalah bimbang jika berlaku apa-apa yang boleh merosakkan vaksin.

“Cabarannya adalah vaksin COVID-19 ini aset penting yang amat sensitif dengan masa yang mungkin boleh menjejaskan jangka hayatnya jika berlaku kejadian tidak diingini,” katanya ketika dihubungi Melaka Hari Ini di sini hari ini.

Menurutnya, penerbangan MH604 yang berlepas dari Singapura pagi tadi disifatkan amat berharga yang tidak mungkin dilupakan walaupun hanya memakan masa satu jam perjalanan.

“Walaupun ia bukanlah satu penerbangan yang mencabar kerana jarak masa yang singkat, ia memberi pengalaman besar buat saya serta pembantu juruterbang, Kapten Mohd Shamsurin Mohd Mustafa, 51, dan empat anak kapal yang lain.

Beliau mengucapkan tahniah dan syabas kepada juruterbang itu yang juga Pengarah Operasi Penerbangan Malaysia Airlines, yang terlibat dalam membawa masuk bekalan vaksin Pfizer pertama ke Malaysia.

Untuk rekod, perjalanan vaksin ini dari kilang Pfizer di Belgium telah diuruskan Pfizer dan syarikat penghantaran antarabangsa, DHL melalui perjanjian di peringkat global.

Vaksin ini berlepas dari Puurs, Belgium dan transit di Leipzig Halle Airport, sebelum meneruskan perjalanan ke Singapura untuk pengedaran ke negara-negara Asia Pasifik lain, termasuk Malaysia.


HKL ambil tindakan ahli farmasi didakwa ‘kurang ajar’

KUALA LUMPUR 12 Jan – Hospital Kuala Lumpur (HKL) telah mengenal pasti pegawai yang didakwa biadap ketika menjalankan tugas di hospital berkenaan.

Dalam hantarannya, pelayar itu mendakwa diberi layanan tidak sewajarnya oleh pegawai berkenaan yang mengarahkannya untuk datang sendiri ke HKL setiap dua minggu untuk mengambil ubat berkenaan kerana tiada penghantaran menerusi aplikasi MyUbat disediakan.

“Takkan lah saya kena ulang alik dari Sungai Buloh ke HKL setiap dua minggu untuk ambil ubat. Tak ada cara lain ke untuk saya dapat ubat ni, lagi pun kalau hantar guna MyUbat pun kos saya bayar COD.

“Bekalan ubat saya tak boleh putus kerana saya ada Allergic Anaphylaxis Type 1 dan senang kena Anaphylactic Shock jika bekalan ubat putus,” tulisnya.

Pada masa sama, menjawab isu aplikasi MyUbat pihaknya berkata aplikasi berkenaan tidak dapat dilaksanakan bagi ubat-ubat tertentu berikutan kekangan stok bekalan yang terhad bagi ubat tersebut.

“Justeru, bagi melaksanakan aplikasi MyUbat dan penghantaran melalui pos memerlukan pembungkusan dua minggu lebih awal daripada tarikh pesakit menerima ubat tersebut.


PGA rampas rokok tidak bercukai bernilai RM2 juta

KUALA LUMPUR, 10 Mei- Briged Tengah Pasukan Gerakan Am (PGA) melumpuhkan sindiket pengedaran rokok tidak bercukai dengan rampasan 8,207 karton rokok pelbagai jenama dianggarkan bernilai RM2 juta, di Kepong Baru di sini, semalam.

Komander Briged Tengah PGA Cheras SAC Zulkifli Jonit dalam kenyataan berkata susulan rampasan itu, PGA menahan seorang lelaki tempatan berusia 55 tahun bagi membantu siasatan.

Beliau berkata selain rokok, turut dirampas ialah sebuah telefon bimbit dan sebuah kenderaan jenis pacuan empat roda Isuzu D Max yang disyaki digunakan untuk kegiatan pengedaran rokok.

“Serbuan ini melumpuhkan satu sindiket pengedaran rokok tidak bercukai di sekitar Kuala Lumpur yang menjadikan kediaman yang disewa di kawasan taman perumahan sebagai stor penyimpanan rokok.

“Kesemua rampasan berkenaan dilakukan dalam serbuan pada kira-kira 11 pagi ke atas sebuah rumah di kawasan terlibat,” katanya yang turut meminta orang ramai supaya menyalurkan sebarang maklumat berkaitan kegiatan yang menyalahi undang-undang kepada polis.


Inisiatif saringan kesihatan nasional dilancar Julai untuk kesan penyakit tidak berjangkit – Khairy

KUALA LUMPUR, 28 Mei – Kementerian Kesihatan (KKM) akan melancarkan inisiatif Saringan Kesihatan Nasional bulan Julai ini bagi mengesan kes-kes penyakit yang tidak berjangkit (NCD) dalam negara, kata Menteri Kesihatan Khairy Jamaluddin.

Beliau berkata KKM menyasarkan 1.5 juta orang berumur 40 tahun ke atas yang tidak pernah menjalani saringan kesihatan sebelum ini, diberi pemeriksaan kesihatan percuma, termasuk ujian darah dalam najis (FOCB) untuk kanser kolorektum dan saringan kanser payudara di klinik awam dan swasta.

“Kita kini perlu melihat banyak prosedur perubatan dan pembedahan yang tertunda sejak dua tahun lepas dan salah satunya adalah pemeriksaan kesihatan. Jumlah saringan kesihatan kita sejak dua tahun lepas memang menurun,” katanya.

Beliau berkata demikian semasa berucap pada perhimpunan Strategic Roundtable on Behavioural Sciences for Better Health, Perhimpunan Kesihatan Sedunia (WHA) Sesi ke-75 di Geneva, Switzerland.

Menurut Tinjauan Kebangsaan Kesihatan dan Morbiditi (NHMS), satu daripada lima orang dewasa atau 3.9 juta orang berumur 18 tahun ke atas di Malaysia menghidap diabetes; manakala tiga daripada 10 atau 6.4 juta orang mempunyai tekanan darah tinggi; dan empat daripada 10 orang atau lapan juta orang mengalami kolesterol tinggi.

Beliau yang juga Naib Presiden WHA ke-75 seterusnya menegaskan bahawa sains tingkah laku kini merupakan barisan pertahanan pertama dalam sistem kesihatan Malaysia kerana ia memainkan peranan besar dalam memerangi pandemik COVID-19.

Sehubungan itu Khairy berkata pelaburan dalam unit tingkah laku adalah penting bagi setiap kementerian, pertubuhan atau kerajaan untuk mengumpul data, dan KKM telah menubuhkan unit baharu yang memfokuskan kepada kajian dorongan tingkah laku selain mempunyai Institut Penyelidikan Tingkah Laku Kesihatan (IHBR).

Beliau turut berkongsi pengalaman dan kejayaan Malaysia tentang bagaimana sains tingkah laku menyokong tindak balas negara terhadap COVID-19, sambil menjelaskan bahawa tiga fokus utama memberi kesan terhadap sains tingkah laku, iaitu mempunyai komunikasi yang jelas dan meyakinkan, mengeluarkan arahan yang boleh dilaksanakan, dan membentuk dorongan.

WHA, badan pentadbir utama Pertubuhan Kesihatan Sedunia (WHO), ialah acara tahunan yang menghimpunkan menteri kesihatan, ketua pengarah kesihatan dan pakar dalam bidang itu, untuk mencapai kata sepakat mengenai pelaksanaan dasar, program, WHO, hala tuju, komitmen dan strategi baharu mengenai penjagaan kesihatan.


Tajuk-Tajuk Utama Akhbar: Jumaat 13 Mei 2022

Lima penuntut Universiti Sultan Azlan Shah (USAS) , Kuala Kangsar rentung apabila kereta dinaiki mereka terbakar selepas terbabit kemalangan dengan dua treler di KM245.2 Lebuhraya Utara Selatan arah utara, dekat Kuala Kangsar , semalam. Kejadian berlaku ketika semua mangsa dalam perjalanan pulang ke kampus selepas menikmati makan malam di Ipoh.

A second booster dose is being offered to people aged 60 and above , and those over 18 in high-risk groups. This shot — 4 to 6 months after the first — is to prevent severe symptoms and death due to waning immunity . The authorities are also extending PICKids to May 31 to allow more children to be vaxxed.

Nurses posing for a photograph in Putrajaya in conjunction with International Nurses Day. They certainly deserve the kudos for having contributed tirelessly during the height of the Covid-19 pandemic. In appreciation, the Health Ministry is now focusing on matters affecting them.


Tipu pakej ibadah haji: 5 individu direman

KUALA LUMPUR, 10 Julai – Lima individu termasuk pemilik agensi pelancongan swasta direman selama tiga hari bermula hari ini hingga Isnin bagi membantu siasatan kes penipuan pakej menunaikan ibadah haji.

Ketua Polis Selangor Datuk Arjunaidi Mohamed berkata kesemua suspek yang berumur antara 30 hingga 60 tahun itu ditahan di sekitar ibu negara, kira-kira pukul 9 malam, Jumaat lepas oleh polis Kuala Lumpur.

“Kesemua suspek yang ditahan termasuk pemilik agensi pelancongan itu dan juga isterinya direman hingga 12 Julai mengikut Seksyen 117 Kanun Prosedur Jenayah. Kes disiasat di bawah Seksyen 420 Kanun Keseksaan kerana menipu,” katanya ketika dihubungi hari ini.

Semalam, Ketua Polis Daerah Wangsa Maju Supt Ashari Abu Samah menerusi kenyataan berkata pihaknya menahan lima individu berhubung kes penipuan pakej menunaikan ibadah haji terhadap dua agensi pelancongan swasta melibatkan kerugian lebih RM2.37 juta.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). – BERNAMA


PRN: Anwar pengerusikan mesyuarat persiapan PH sebelum tahun Baharu Cina – Guan Eng

GEORGE TOWN, 2 Januari – Perdana Menteri Datuk Seri Anwar Ibrahim akan mempengerusikan satu mesyuarat Pakatan Harapan (PH) di peringkat pusat sebelum Tahun Baharu Cina bagi persediaan menghadapi Pilihan Raya Negeri (PRN), kata Pengerusi DAP Kebangsaan Lim Guan Eng.

Beliau berkata mesyuarat itu antaranya akan membincangkan mengenai kerjasama kerajaan perpaduan di peringkat pusat dan negeri bagi menghadapi PRN, pengagihan kerusi antara parti dan pemilihan calon.

“Kami telah mengadakan mesyuarat dengan Anwar minggu lepas dan beliau menyatakan satu mesyuarat akan diadakan sebelum Tahun Baharu Cina iaitu minggu ketiga bulan ini (Tahun Baharu Cina pada 22 Jan).

“Mesyuarat itu akan bincang secara terperinci mengenai kerjasama kerajaan perpaduan di peringkat pusat dan juga di kerajaan negeri masing-masing dalam menghadapi PRN,” katanya kepada pemberita dalam sidang media, yang turut dihadiri Setiausaha DAP Pulau Pinang Lim Hui Ying di sini hari ini.

Sementara itu, Hui Ying yang juga Timbalan Menteri Pendidikan berkata DAP Pulau Pinang telah melantik bekas Ahli Parlimen Bukit Bendera Wong Hon Wai sebagai Pengarah Kempen PRN 2023.

“Wong merupakan seorang ahli politik yang berpengalaman dan beliau akan memimpin kempen PRN Pulau Pinang yang dijangka pada pertengahan tahun ini,” katanya.

Beliau berkata Wong juga akan berkhidmat sebagai Setiausaha Politik Guan Eng dalam membantu Ahli Parlimen Bagan itu menjalankan tugas sebagai Pengerusi DAP Kebangsaan.

Sementara itu Hui Ying berkata bagi menghadapi PRN, DAP Pulau Pinang memfokuskan tiga perkara iaitu pemulihan ekonomi negeri pasca pandemik COVID-19, program kebajikan rakyat dan mengekalkan keharmonian masyarakat.


DUN Paya Rumput: Tebing runtuh di surau Taman Paya Rumput Damai dibaik pulih

PAYA RUMPUT 13 Jun – Bertindak atas aduan dan laporan penduduk, kerja-kerja berkaitan tebing runtuh di belakang surau di Taman Paya Rumput Permai sedang giat dijalankan.

Ahli Dewan Undangan Negeri (ADUN) Paya Rumput, Datuk Rais Yasin berkata kerja-kerja meletakkan batu-batu bagi menghalang dari tebing tersebut runtuh sedang dijalankan pihak Majlis Bandaraya Melaka Bersejarah (MBMB).

Katanya menerusi laman Facebook rasminya pada 10 Jun lalu, beliau sempat mengucapkan terima kasih kepada penduduk dan pihak MBMB atas tindakan pantas masing-masing.

“Alhamdulillah, kerja kerja berkaitan tebing runtuh di belakang surau yang diadukan oleh Kawasan Rukun Tetangga (KRT) Taman Paya Rumput Permai sedang dijalankan.

Menurut Rais, kerja-kerja tersebut akan siap dalam masa yang singkat bagi memberi keselesaan kepada pengguna surau dan tidak membahayakan mana-mana penduduk termasuk penghuni perumahan berhampiran tebing yang runtuh.


Kerajaan sumbang RM10,000 kepada waris mangsa terkorban akibat banjir – PM

Perdana Menteri Datuk Seri Ismail Sabri Yaakob berkata beliau akan mendapatkan senarai nama mereka yang terkorban daripada pusat bencana daerah, bagi memastikan sumbangan itu disampaikan segera.

“Kita amat simpati dan sedih dengan apa yang berlaku dan kita akan beri sumbangan…kita akan salurkan melalui pejabat daerah dan mereka akan salurkan kepada waris mangsa.

“Difahamkan juga kerajaan negeri Pahang juga akan menyalur RM5,000 kepada waris mangsa yang terkorban,” katanya pada sidang media selepas melawat mangsa banjir di pusat pemindahan sementara (PPS) Sekolah Kebangsaan Bukit Piatu di sini, hari ini.

Katanya Kementerian Alam Sekitar dan Air (KASA) juga diarah untuk membantu dua negeri tersebut untuk mengepam air yang bertakung di kawasan terjejas termasuk di Mentakab, Pahang.

Selain itu KASA juga akan memulakan operasi meluruskan sungai dan membina benteng setinggi empat meter bagi persiapan awal, sekiranya gelombang kedua banjir berlaku.

Dalam pada itu, Perdana Menteri mengarahkan Agensi Pengurusan Bencana Negara (NADMA) memudahkan pemberian bantuan RM1,000, kepada ketua keluarga yang ditimpa musibah banjir.

“Saya mahu NADMA buat bayaran segera. Bagi terus kepada mereka yang ada di PPS ni sebelum pulang ke rumah kerana data dah ada, tak perlu nak tunggu isi borang dan sebagainya, bagi terus,” katanya.

Menurut Ismail Sabri sehingga kini NADMA telah menyalurkan dana sebanyak RM26.9 juta kepada 11 negeri termasuk negeri yang belum dilanda banjir, sebagai persiapan awal.

Selain itu, beliau berkata Bank Simpanan Nasional telah menaikkan tawaran pinjaman peribadi buat mangsa banjir kepada RM10,000 berbanding RM5,000 sebelum ini, bagi memudahkan mereka membeli keperluan rumah.

Ismail Sabri berkata kerajaan bersetuju menyumbang peruntukan kepada badan bukan kerajaan yang ingin membantu dalam proses pembersihan banjir, dengan jumlah akan diumumkan kelak. – BERNAMA


Perdagangan Malaysia-China dijangka cecah rekod tertinggi tahun ini – MITI

“Perangkaan perdagangan China terkini menunjukkan perdagangan Malaysia-China secara menyeluruh dalam tempoh lapan bulan pertama 2022 telah mencecah US$131.21 bilion, berkembang 21.1 peratus berbanding tempoh yang sama tahun lepas,” katanya dalam ucapan pembukaan Dialog Meja Bulat Sidang Kemuncak Perniagaan dan Pelaburan China-ASEAN (Cabis) ke-19 antara Malaysia dan ketua-ketua pegawai eksekutif dari China.

Pada 2021 sahaja, sebanyak 43 projek perkilangan telah diluluskan dari China bernilai US$3.98 bilion, menjana hampir 14,000 peluang pekerjaan di Malaysia.

“Malaysia mengalu-alukan lebih banyak kerjasama perniagaan dari China dalam bidang pertumbuhan kompleks serta baharu kerana ini akan memupuk inovasi, selain mengukuhkan hubungan rantaian bekalan antara syarikat Malaysia dan China.

“Penyambungan semula hubungan perjalanan antara Malaysia dan China merupakan langkah penting ke hala tuju yang betul termasuk Malaysia berharap untuk menerima lebih ramai pelancong perniagaan dari China,” katanya.

Lim seterusnya menekankan Malaysia adalah antara penyokong awal Inisiatif Jalur dan Laluan (BRI) China serta kekal komited dalam mengukuhkan hubungan ekonomi dengan semua negara peserta BRI.

Beliau seterusnya menekankan bahawa Malaysia komited untuk memudahkan pelaburan berkualiti dari China dan akan terus meningkatkan cadangan nilai unik negara bagi memastikan Malaysia kekal sebagai destinasi pelaburan pilihan.

“Kita mesti terus bekerjasama dan menunjukkan sokongan positif dalam perjanjian ekonomi berasaskan peraturan dan pelbagai hala bagi membantu rantau ini mengharungi krisis selepas pandemik,” katanya sambil menambah bahawa kedua-dua pihak perlu berusaha untuk memastikan hubungan rantaian bekalan tidak terganggu termasuk memudahkan pergerakan barangan dan perkhidmatan penting serta rakyat. – BERNAMA


Pembangkang tidak akan mempersulit kerajaan Ismail Sabri

PUTRAJAYA 25 Ogos – Parti pembangkang tidak akan mempersulit kerajaan yang diterajui Perdana Menteri Datuk Seri Ismail Sabri Yaakob, kata Pengerusi Pakatan Harapan Datuk Seri Anwar Ibrahim.

“Kita beri jaminan kalau program pro rakyat, program menangani COVID-19 ini lebih berkesan, maka kita tiada masalah untuk menjamin keadaan lebih terkawal,” katanya kepada media selepas mengadakan pertemuan dengan Ismail Sabri di Bangunan Perdana Putra, di sini hari ini.

Dua lagi pemimpin pembangkang iaitu Presiden Parti Amanah Negara (Amanah) Mohamad Sabu dan Setiausaha Agung DAP Lim Guan Eng turut menyertai pertemuan itu yang dibuat atas jemputan Pejabat Perdana Menteri.

Sebelum ini, Ahli Parlimen Gua Musang Tengku Razaleigh Hamzah menggesa undi percaya terhadap Ismail Sabri dilakukan segera di Parlimen. Gesaan itu disokong oleh Ahli Parlimen Sepang Mohamed Hanipa Maidin dengan menyatakan bahawa usul undi percaya perlu dilakukan meskipun Ahli Parlimen Bera itu, telah mengangkat sumpah jawatan Perdana Menteri.

Anwar yang juga Presiden PKR berkata dalam pertemuan lebih sejam itu, beliau telah mengemukakan isu menangani permasalahan COVID-19 yang lebih berkesan, program-program pro rakyat yang lebih menyentuh permasalahan golongan miskin dan kehilangan pekerjaan.

“Itu kita tekankan sebagai yang asas. Jadi untuk mententeramkan dan mengurangkan suhu politik itu memang dipersetujui,” katanya sambil menambah beliau berharap isu-isu itu akan menjadi keutamaan Perdana Menteri baharu.

“Saya ucap terima kasih… Ismail Sabri ini mewakili UMNO dan dia bincang dengan Anwar dan DAP. Saya bergurau dengan dia, No Anwar No DAP, ini nampak dah berubahlah. Dia kata ini kerana semangat titah tuanku (Yang di-Pertuan Agong Al-Sultan Abdullah Ri’ayatuddin Al-Mustafa Billah Shah) untuk kerjasama (dengan semua pihak),” katanya.

Beliau berkata, dalam pertemuan itu, Lim turut mengemukakan isu ekonomi termasuk moratorium bank manakala Mohamad pula membangkitkan soal kesan parah COVID-19 di beberapa kawasan yang menuntut pendekatan baru dan tidak terikat dengan kaedah lama yang terbukti belum cukup berkesan.

Ditanya sama ada isu Majlis Pemulihan Negara dibincangkan dalam pertemuan tersebut, Ahli Parlimen Port Dickson itu berkata perkara itu tidak dibincangkan.

Mengenai jawatan ketua pembangkang ditawarkan saraan dan kemudahan yang setara dengan menteri kanan seperti yang pernah diusulkan bekas Perdana Menteri Tan Sri Muhyiddin Yassin, Anwar berkata perkara itu tidak berbangkit.

“Saya pun tidak (berminat), saya tidak mahu itu dijadikan isu. Daripada awal kita kata kita tak datang untuk meminta jawatan untuk kita, isu kita khusus soal ekonomi rakyat dan COVID-19,” katanya.

“(Mesyuarat) ini untuk mencerakinkan apa yang boleh dipersetujui dan langkah-langkah harus diambil supaya keadaan kedudukan perdana menteri dan kedudukan negara lebih terkawal dan nyaman politiknya,” katanya.


DUN Rim: Agih beras kepada penduduk kurang mampu

RIM 5 April – Menyedari akan kesusahan dialami golongan kurang berkemampuan, Ahli Dewan Undangan Negeri (ADUN) Rim, Datuk Khaidhirah Abu Zahar mengagihkan 30 kampit beras bersempena karnival Jualan Kasih Ramadan MAFI dan Parlimen Jasin, semalam.

“Alhamdulillah, pada pagi tadi (semalam) saya berpeluang untuk menyumbang 30 pek beras semasa karnival jualan Kasih Ramadan MAFI dan Parlimen Jasin.

“Untuk makluman semua, Karnival Jualan Kasih Ramadan ini adalah inisiatif yang dibawa Ahli Parlimen Jasin, Datuk Seri Ahmad Hamzah merangkap Timbalan Menteri Pertanian dan Industri Makanan 1.

“Saya ada pesan dengan YB Datuk Seri Ahmad Hamzah, harap program seperti ini akan diperbanyakkan lagi di daerah Jasin khususnya di RIM,” katanya.


‘Tunjuk bukti rakyat sokong tindakan mereka’ – Dominic

BANDAR MELAKA 10 Okt. – “Parti Gerakan mencabar empat (bekas) Ahli Dewan Undangan Negeri (ADUN) Melaka untuk membuktikan tindakan menarik sokongan terhadap Kerajaan Melaka adalah hasrat rakyat.”

Itu cabaran Presiden Parti Gerakan Rakyat Malaysia (Gerakan) Datuk Dr. Dominic Lau Hoe Chai terhadap empat ADUN pro pembangkang yang menarik sokongan terhadap kepimpinan Ketua Menteri, Datuk Seri Utama Sulaiman Md Ali.

“Mereka kata ini hasrat rakyat, bolehkah mereka tunjukkan bahawa pengundi di tempat masing-masing termasuk Sungai Udang, Pantai Kundor, Telok Mas dan Pengkalan Batu menyokong keputusan mereka?.

“Jika ini memang hasrat rakyat, tunjukkan bukti bahawa rakyat atau pengundi di tempat mereka mahu mereka tarik sokongan kepada Kerajaan Melaka,” katanya.


DUN Serkam: Selenggara parit atasi banjir di Kampung Pulai

SERKAM 7 Julai – Bertindak atas aduan orang awam dan penduduk kampung, kerja-kerja pembersihan parit di Jalan Haji Ali ke Jalan Tok Pipah di Kampung Pulai, di sini, dijalankan dengan segera.

“Kerja pembersihan bermula 4 Julai lalu, bagi memastikan aliran air lancar dan tidak lagi melimpahi tebing jika berlaku hujan lebat,” katanya kepada Melaka Hari Ini (MHI).

Katanya, Ahli Dewan Undangan Negeri (ADUN) Serkam, Datuk Zaidi Attan juga sudah dimaklumkan berhubung perancangan untuk mengatasi masalah di kawasan itu.

“Datuk Zaidi juga ada mencadangkan beberapa penyelesaian bagi mengatasi masalah ini, namun kita jangka akan laksanakannya selepas kerja-kerja penyelenggaraan parit ini selesai.

“Difahamkan perancangan tersebut hanya menunggu untuk dilaksana sekiranya peruntukkan daripada kerjaan negeri diluluskan, namun buat masa ini kita selenggara secara berkala parit-parit sekitar kampung yang antara punca berlaku banjir,” katanya.


Dua sahabat terlepas tali gantung, dipenjara 12 tahun, 10 sebatan miliki dadah

PUTRAJAYA, 7 Feb – Dua sahabat terlepas daripada hukuman gantung setelah Mahkamah Rayuan di sini hari ini mengetepikan sabitan terhadap dua pertuduhan mengedar 626.55 gram dadah jenis methamphetamine, lima tahun lepas.

Bagaimanapun, Mohd Shazril Hafez Ibrahim, 29, dan Ahmad Sawal Ramle, 32, selaku perayu disabitkan terhadap kesalahan memiliki dadah itu dan masing-masing dijatuhi hukuman penjara 12 tahun dan 10 sebatan.

Panel tiga hakim yang diketuai Hakim Datuk Seri Kamaludin Md Said sebulat suara memutuskan demikian selepas peguam Datuk Hisyam Teh Poh Teik mewakili kedua-dua perayu memaklumkan Jabatan Peguam Negara (AGC) menerima representasi mereka bagi mengetepikan hukuman gantung iaitu mengedar kepada memiliki dadah tersebut.

“Setelah mempertimbangkan mitigasi kedua-dua perayu, perayu masing-masing dijatuhkan hukuman penjara 12 tahun dan 10 sebatan bermula dari tarikh mereka ditangkap pada 2 Feb 2018,” kata Hakim Kamaludin yang bersidang bersama Hakim Datuk Supang Lian dan Datuk Wira Ahmad Nasfy Yasin.

Mengikut dua pertuduhan, mereka didakwa bersama-sama memiliki 626.55 gram methamphetamine di dalam bilik hadapan sebuah rumah di Jalan Kuala Berang, Kampung Padang Midin, Bukit Payong, Marang, Terengganu pada 6.30 petang, 8 Feb 2018.

Pertuduhan itu dikemukakan mengikut Seksyen 12(2) Akta Dadah Berbahaya 1952 dan boleh dihukum di bawah Seksyen 39A(2) akta sama yang dibaca bersama Seksyen 34 Kanun Keseksaan yang berdepan hukuman penjara seumur hidup atau tidak kurang lima tahun dan sebat tidak kurang daripada 10 sebatan.

Pada Januari 2021, Mahkamah Tinggi Kuala Terengganu menjatuhkan hukuman gantung sampai mati terhadap kedua-dua lelaki itu setelah mereka didapati bersalah mengedar 626.55 gram methamphetamine.

Mereka didakwa mengikut Seksyen 39B(1)(a) Akta Dadah Berbahaya 1952 yang boleh dihukum mengikut Seksyen 39B(2) akta sama yang dibaca bersama Seksyen 34 Kanun Keseksaan membawa hukuman gantung sampai mati.


Muat naik video guna senjata api tanpa lesen, calon PRU15 ditahan

KUALA LUMPUR, 8 Dis – Polis menahan seorang calon Pilihan Raya Umum ke-15 (PRU15) bagi membantu siasatan berhubung kes penggunaan senjata api tanpa lesen serta kebenaran, yang videonya dimuat naik di media sosial.

Timbalan Ketua Polis Daerah Petaling Jaya Supt Ku Mashariman Ku Mahmood berkata wanita berusia 28 tahun itu ditahan bersama rakannya, seorang lelaki berumur 41 tahun di Petaling Jaya, Selangor, kira-kira 10.20 malam tadi.

Beliau berkata tangkapan itu dibuat selepas pihaknya menerima laporan 6.53 petang semalam, berhubung kejadian seorang warga tempatan memuat naik klip melakukan latihan menembak tanpa kebenaran di Lapang Sasar Kelab Menembak Selangor di media sosial.

“Polis turut merampas sepucuk pistol jenis Glock 19, satu kelopak peluru jenis Glock, 12 butir peluru hidup, kad Persatuan Menembak Selangor dan telefon bimbit bagi membantu siasatan,” katanya dalam kenyataan hari ini.

Ku Mashariman berkata kedua-dua individu itu ditahan reman empat hari sehingga 11 Dis ini bagi membantu siasatan mengikut Seksyen 8(A), 8(B) dan 41 Akta Senjata 1960 serta Seksyen 233 Akta Komunikasi dan Multimedia 1998.


Piala Malaysia: KL City tamatkan penantian 32 tahun, tewaskan JDT

KUALA LUMPUR, 30 Nov – Pasukan Kuala Lumpur (KL) City FC menamatkan penantian 32 tahun untuk merangkul Piala Malaysia selepas mengejutkan juara bertahan Johor Darul Ta’zim (JDT) 2-0 pada aksi final di Stadium Nasional Bukit Jalil, malam ini.

Dua jaringan masing-masing daripada Zhafri Yahya dan kapten pasukan Paulo Josue pada separuh masa kedua, turut membantu skuad The City Boys melakar sejarah sebagai juara pada ulang tahun ke-100 kejohanan berprestij yang diperkenalkan pada 1921, selain meraih tiket ke saingan Piala AFC musim depan.

KL City, yang dikenali sebagai Kuala Lumpur FA sebelum proses penswastaan Liga Malaysia (Liga-M), pernah mencipta kejuaraan hatrik Piala Malaysia pada 1987, 1988 dan 1989, namun tidak pernah melangkah ke final selepas itu.

Babak pertama menyaksikan skuad Harimau Selatan menguasai perlawanan denganserangan bertali-arus mencemaskan gawang lawan, manakala KL City pula mempamerkan disiplin bertahan yang cukup baik untuk mematahkan serangan serta tangkas melakukan beberapa serangan balas.

JDT hampir membuka jaringan pada minit kelapan apabila rembatan Bergson da Silva dari penalty arc berjaya menewaskan penjaga gawang Kevin Ray Mendoza, namun percubaan itu sekadar singgah di palang kiri gol KL City.

Tandukan Mauricio dos Santos hasil sepakan percuma Arif Aiman Hanapi pada minit ke-36 dan tandukan Safawi Rasid seminit kemudian, juga berjaya diselamatkan oleh penjaga gol import dari Filipina itu.

Skuad kendalian Bojan Hodak yang mula menunjukkan corak menyerang pada separuh masa kedua, mendapat peluang untuk memecahkan kebuntuan apabila penyerang import dari Colombia, Romel Morales berjaya meloloskan diri ke dalam kawasan penalti JDT pada minit ke-59, namun tindakan pantas penjaga gol Farizal Marlias menyelamatkan keadaan.

KL City  yang turun selaku ‘underdog’ akhirnya berjaya mengejutkan JDT, apabila Zhafri meledak masuk bola hantaran lintang daripada J. Partiban pada minit ke-66.

Ketika skuad kendalian Benjamin Mora sedang memburu gol penyamaan, KL City mencipta satu lagi jaringan untuk melebarkan jurang menerusi kapten pasukan, Paulo Josue pada minit ke-74, yang berjaya mengawal hantaran Hadin Azman dengan baik, sebelum menerjah gawang JDT.

KL City mara ke final mengatasi Melaka United 5-3 menerusi penentuan sepakan penalti selepas keputusan agregat terikat 2-2 pada pusingan separuh akhir, manakala juara 2017 dan 2019, JDT membenam Terengganu FC 4-1 secara agregat untuk melangkah ke final. -BERNAMA


Kerajaan beri cuti kecemasan kepada penjawat awam terkesan banjir – PM

KUALA LUMPUR, 19 Dis – Kerajaan bersetuju memberi cuti kecemasan kepada penjawat awam yang terkesan akibat banjir yang kini melanda beberapa negeri, kata Perdana Menteri Datuk Seri Ismail Sabri Yaakob hari ini.

“Esok Isnin bermula hari kerja, jadi mereka perlu bekerja walaupun terpaksa berpindah (ke Pusat Pemindahan Sementara (PPS). Kita faham kesusahan mereka, maka kerajaan setuju memberi cuti kecemasan akibat bencana ini.

“Kepada kakitangan awam yang terkesan akibat banjir, bila masuk kerja semula, bolehlah berbincang dengan ketua jabatan masing-masing untuk menentukan (cuti), saya harap bila dah balik rumah, selesaikan cuci rumah dan sebagainya, bolehlah bekerja semula.

Dalam pada itu, Perdana Menteri juga menyeru majikan-majikan swasta supaya mengambil inisiatif sama sebagaimana dilakukan oleh kerajaan dengan memberikan cuti kecemasan kepada pekerja mereka yang terkesan akibat banjir.

“Kalau mereka setuju beri (cuti), dua perkara kita syaratkan iaitu tidak boleh ditolak daripada cuti tahunan dan tidak boleh dipotong gaji…kalau cutinya lima hari, tak boleh potong gaji, (ia) cuti berbayar,” kata beliau. -BERNAMA


UTeM kongsi ilmu celik kewangan digital

DURIAN TUNGGAL 16 Mac – Seramai 200 peserta mengambil bahagian dalam UTeM Finance Seminar 3.0 (UFiS 3.0), Dasar dan Cabaran Pelaksanaan Pendigitalan Kewangan, berlangsung selama dua hari di Kota Kinabalu, Sabah, baru-baru ini.

Bendahari UTeM, Khairul Taib berkata peserta membabitkan pegawai kewangan, juruaudit, pegawai sistem maklumat daripada universiti awam dan swasta, Pihak Berkuasa Tempatan (PBT) serta dan agensi swasta seluruh Malaysia.

Khairul berkata antara objektif program adalah untuk memberikan pendedahan, berkongsi perkembangan semasa dan amalan terbaik kepada peserta dalam melaksanakan pendigitalan kewangan.

“Selain itu, platform ini tentunya turut memberi pendedahan awal kepada peserta untuk pelaksanaan pendigitalan di agensi masing-masing yang mana selaras dengan hasrat dan aspirasi Perdana Menteri ke arah Malaysia Madani,” ujarnya lagi.


Bajet 2023: RM2.55 bilion untuk projek luar bandar termasuk jalan desa

Beliau berkata peruntukan itu merangkumi projek jalan luar bandar dan jalan penghubungan desa bernilai RM1.5 bilion yang memberi manfaat kepada 110,000 penduduk antaranya di Kampung Orang Asli Bawong Kuala Kangsar ke Rancangan Penempatan Semula Kemar, Perak.

“Sebanyak RM381 juta disediakan bagi projek Bekalan Air Luar Bandar dan Bekalan Air Alternatif yang memberi manfaat kepada penghuni di 4,800 rumah antaranya di Ladang RISDA Palong di Jempol, Negeri Sembilan.

“Bagi projek lampu jalan kampung melalui pemasangan baharu 6,800 unit lampu dan penyelenggaraan, sebanyak RM123 juta disediakan selain dana RM54 juta bagi kerja-kerja awal membina dan menggantikan 85 jambatan uzur serta tidak selamat,” katanya ketika membentangkan Rang Undang-Undang Perbekalan 2023 di Dewan Rakyat hari ini.

Tengku Zafrul turut mengumumkan jumlah Pemberian Penyelenggaraan Jalan Negeri (MARRIS) ditingkatkan kepada RM5.2 bilion dan skop MARRIS diperluas bagi kerja penyelenggaraan jalan pertanian negeri di bawah seliaan lembaga kemajuan pertanian.

Beliau berkata kerajaan negeri juga dibenarkan menggunakan peruntukan MARRIS bagi membaiki dan menggantikan jalan, jambatan dan longkang yang rosak akibat banjir selain menggunakan sehingga 20 peratus dana MARRIS untuk penyelenggaraan luar skop.

“Ini termasuk RM500 juta dikhususkan kepada kontraktor kelas G1 hingga G4 untuk melaksanakan penyelenggaraan jalan Persekutuan, titi dan jambatan kecil, rumah ibadat serta infrastruktur rosak akibat banjir.

“Kerajaan akan menyediakan pembiayaan jangka pendek kepada kontraktor Bumiputera yang terlibat dalam bidang elektrikal dan pembinaan melalui Skim Pembiayaan Kontrak Ekspres (SPIKE) dengan peruntukan RM20 juta,” katanya.

Menurut Tengku Zafrul, kerajaan juga akan melaksanakan inisiatif Kontraktornita bagi menyokong penyertaan lebih ramai kontraktor wanita Bumiputera dengan sebanyak RM50 juta nilai projek kecil akan dikhususkan kepada kontraktor wanita kelas G1 hingga G4. – BERNAMA


Polis sahkan terima laporan kematian lelaki dalam lokap IPD Seberang Perai Selatan

KUALA LUMPUR, 23 Mac – Polis mengesahkan menerima laporan berkaitan satu kes kematian seorang lelaki yang ditahan di dalam lokap Ibu Pejabat Polis Daerah (IPD) Seberang Perai Selatan, Pulau Pinang hari ini.

Timbalan Pengarah (Pematuhan Standard) Jabatan Integriti dan Pematuhan Standard (JIPS) Bukit Aman Datuk Allaudeen Abdul Majid berkata mangsa berusia 59 tahun ditahan di bawah Seksyen 12(3) Akta Dadah Berbahaya 1952 dan Seksyen 15(1)(A) akta sama.


Mendiang Ewe bimbang keselamatan selepas dedah kes rasuah Lim

KUALA LUMPUR, 23 Mac – Mahkamah Sesyen di sini hari ini diberitahu bahawa Pengarah Urusan Ewein Zanith Sdn Bhd (EZCB) Datuk Ewe Swee Kheng, meluahkan rasa kebimbangan akan keselamatannya selepas membuat pendedahan berkaitan kes rasuah bekas Ketua Menteri Pulau Pinang Lim Guan Eng, berhubung projek pembinaan jalan utama dan terowong dasar laut di negeri itu.

Penolong Penguasa Suruhanjaya Pencegahan Rasuah Malaysia (SPRM) Muhammad Nazree Mansor, 32, berkata demikian ketika membacakan rakaman percakapan Ewe yang diambilnya di pejabat SPRM Pulau Pinang pada 14 Ogos 2021.

Mendiang Ewe yang sepatutnya dipanggil sebagai saksi pendakwaan ke-15 meninggal dunia, selepas dilaporkan terjatuh di sebuah unit kondominium mewah di Jalan Kelawei, Pulau Pinang, pada 5 Okt 2021.

Muhammad Nazree, yang juga saksi pendakwaan ke-15, yang dipanggil semula untuk memberi keterangan berkata, Ewe memaklumkan sekiranya terdapat pihak yang mengetahui beliau membuat pendedahan itu, beliau bimbang ia akan memberikan implikasi yang buruk kepadanya.

Menurut saksi itu, rakaman percakapan Ewe menyatakan, “Saya berasa sedikit bimbang dengan keselamatan saya selepas membuat pengakuan ini. Tetapi saya akan berjaga-jaga selepas ini.”

Pegawai perakam itu berkata, mendiang turut menyatakan semasa pihak SPRM memulakan penyiasatan berhubung isu projek pembinaan jalan dan terowong, Parti Pakatan Harapan memegang pemerintahan di negara ini.

“YB LGE juga terlepas dari kes mahkamah berkaitan dengan skandal banglo yang dihadapinya yang mana saya (Ewe) tahu YB LGE adalah ‘untouchable’ pada masa itu,” kata saksi berkenaan yang membacakan rakaman percakapan mendiang.

Tambah Muhammad Nazree, mendiang juga menyatakan beliau ada mendengar banyak cerita bahawa Lim ada menerima wang daripada syarikat kontraktor, dan beliau perlu menceritakan perkara sebenar kerana jika dirahsiakan hal itu, tiba masa ianya akan terbongkar dan menjejaskan perniagaannya.

Menurut saksi itu, Ewe juga menyatakan beliau tidak pernah dipaksa untuk memberi pernyataan itu, dan apa yang diceritakan kepada pihak SPRM adalah perkara yang sebenar, selain memaklumkan pertambahan pernyataan percakapan itu dibuat berkaitan perjumpaan dan pertolongan Lim kepadanya.

Selain itu, Muhammad Nazree berkata, Ewe menerusi rakaman percakapannya menyatakan bahawa Lim ada berjumpa dengannya dan memaklumkan, beliau sudah ada satu projek yang boleh menolongnya iaitu projek terowong di Pulau Pinang, yang mana ia adalah projek kerajaan negeri.

“Beliau (Lim) juga beritahu saya projek itu akan diberikan kepada syarikat Consortium Zenith Beijing Urban Construction Group (CZBUCG) milik Datuk Zarul Ahmad Mohd Zulkifli. YB LGE menyuruh saya untuk berjumpa dengan wakil CZBUCG iaitu Datuk Zarul untuk ‘deal’, bagi penjualan tanah kepada syarikat saya (EZCB).

“YB LGE juga beritahu saya jika ‘deal’ saya dengan Datuk Zarul berjaya, saya boleh ‘control’ duit kerana syarikat itu tidak ‘power’. Saya juga ada meminta bantuan dengan YB LGE dalam penamaan syarikat EZCB sebagai pemilik tanah Lot 702, yang telah diberikan kepada CZBUCG daripada Kerajaan Negeri Pulau Pinang.

“Berkaitan dengan projek lebuh raya dan terowong, saya memang berminat untuk memajukan tanah Lot 702 itu. Pada masa itu, saya mengenali Datuk Zarul melalui media yang dikenali sebagai ‘6 Billion Dollar Man’,” menurut rakaman percakapan Ewe itu.

Sementara itu, Muhammad Nazree tidak bersetuju dengan cadangan peguam Gobind Singh Deo, yang mewakili Lim bahawa mendiang Ewe tidak memberi keterangan secara sukarela ketika rakaman percakapannya diambil pada 14 Ogos 2021, dan disebabkan itu ia bertentangan dengan keterangan lain.

Disoal peguam itu berhubung kematian Ewe sebelum saksi itu dipanggil untuk memberi keterangan dalam perbicaraan kes rasuah Lim, Muhammad Nazree berkata beliau hanya mengetahui mengenai kematian Ewe dari laporan media dan tahu siasatan telah dilakukan oleh pihak polis.

Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu, turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.


Lelaki bebas tuduhan amang seksual fizikal terhadap kanak-kanak

PUTRAJAYA, 23 September – Seorang bekas penghantar makanan dilepas dan dibebaskan oleh Mahkamah Sesyen di sini atas pertuduhan melakukan amang seksual fizikal terhadap seorang kanak-kanak perempuan berusia lapan tahun.

Hakim Datin M. Kunasundary membebaskan Mohamad Shahril Abu Hanifa di akhir kes pendakwaan tanpa mengarahkan membela diri selepas memutuskan pihak pendakwaan gagal untuk membuktikan kes prima facie terhadap tertuduh.

Dalam keputusannya beliau berkata keterangan yang dikemukakan oleh pihak pendakwaan menunjukkan mangsa tidak mengenali pelaku dan tiada siasatan menyeluruh oleh pegawai penyiasat.

Dia didakwa mengikut Seksyen 14 (a) Akta Kesalahan-Kesalahan Seksual terhadap Kanak-Kanak 2017 yang jika sabit kesalahan, boleh dipenjara hingga 20 tahun dan sebatan.

Mohamad Shahril diwakili peguam Haresh Mahadevan, Ramzani Idris dan Vivi Aznita Zaina’ Larifin manakala Timbalan Pendakwa Raya Julaila Jamaludin bagi pihak pendakwaan.


Pelumba drag Apeh Jamal selamat dikebumikan pagi ini

IPOH, 16 Okt – Pelumba drag yang maut ketika menyertai perlumbaan drag Battle of The Kings di Litar Permotoran Terengganu di Gong Badak semalam, selamat dikebumikan di Tanah Perkuburan Islam Meru Raya di sini hari ini.

Jenazah Apeh Jamal atau nama sebenarnya Muhamad Hafez Jamal Jamaludin, 40, dikebumikan pada 10.10 pagi yang turut dihadiri kira-kira 200 orang terdiri ahli keluarga dan rakan-rakan.

Sebelum itu, jenazah selamat tiba di kediaman keluarganya di Puncak Meru di sini dari Jabatan Forensik Hospital Sultanah Nur Zahirah (HSNZ) Kuala Terengganu selepas selesai proses bedah siasat.

Allahyarham yang merupakan anak ketiga daripada lima beradik meninggalkan isteri, Norhasyimah Shairi, 37, dan dua anak berusia 11 dan tujuh tahun.

Dalam kejadian kira-kira 11.35 pagi semalam, Muhamad Hafez Jamal memandu kereta Mitsubishi Lancer Evo dikatakan bersendirian melakukan sesi perlumbaan dalam satu acara.

Insiden itu menyebabkan siri perlumbaan yang berlangsung selama lima hari bermula Rabu lepas dan dijadualkan tamat hari ini dibatalkan serta-merta semalam, oleh pihak penganjur.

Ketua Polis Daerah Kuala Terengganu, ACP Abdul Rahim Md Din yang mengesahkan kejadian itu berkata siasatan lanjut masih dijalankan untuk mengetahui punca kejadian.


Industri tekstil negara berpotensi besar – PM

LONDON, 11 Mei – Industri tekstil negara khususnya fabrik unik dan kreatif seperti tenunan serta batik berpotensi besar untuk membawa negara ke persada antarabangsa dan menjadi komoditi menguntungkan, kata Perdana Menteri Datuk Seri Ismail Sabri Yaakob.

Melahirkan keyakinan industri negara seperti Tenun Pahang Diraja, batik, songket dan tekat berdaya maju untuk diketengahkan di mata dunia, beliau berkata industri tekstil negara mampu menarik ramai orang sekali gus menjana pendapatan.

“Saya percaya jika promosi besar-besaran dapat dilakukan (bagi memperkenal industri tekstil negara seperti tenunan dan batik) di London, ia mampu menarik pelancong yang datang ke kota ini,” katanya kepada wartawan Malaysia di sini.

Ismail Sabri, yang tiba di ibu negara United Kingdom pada awal pagi Selasa, melawat Pameran Tenun Pahang Diraja yang diadakan buat julung kalinya di Suruhanjaya Tinggi Malaysia di Belgrave Square.

Terdahulu, Raja Permaisuri Agong Tunku Hajah Azizah Aminah Maimunah Iskandariah berkenan menerima menghadap Ismail Sabri serta delegasi dan kemudian melawat Pameran Tenun Pahang Diraja yang bermula kelmarin hingga Ahad ini.

Tunku Azizah, yang memperjuangkan program tenunan tanah air, turut berkenan memberi penjelasan kepada Ismail Sabri berkaitan pameran itu, yang antara lain memperagakan tenunan dari penjara dan menampilkan busana tenunan termasuk koleksi persalinan tenun Raja Permaisuri Agong.

Perdana Menteri, yang sedang dalam perjalanan ke Washington DC bagi menghadiri Sidang Kemuncak Khas ASEAN-Amerika Syarikat, berada di London untuk melawat pameran itu dan menghadiri majlis Hari Raya Aidilfitri Keluarga Malaysia bersama rakyat Malaysia yang menetap di United Kingdom.

Ismail Sabri, yang merupakan Ahli Parlimen Bera, melahirkan rasa bangga dengan sambutan memberangsangkan Pameran Tenun Pahang Diraja ‘menyulam harapan’ sempena Minggu Kraf London kerana ia melibatkan hasil kreativiti penghuni Penjara Penor dan Bentong di Pahang.

Merujuk cadangan kerajaan Pahang untuk menubuhkan pusat tenunan di Pekan, Perdana Menteri percaya lebih banyak pendidikan latihan teknikal dan vokasional dalam industri tekstil negara akan dapat diwujudkan.

Ismail Sabri, yang turut mempelopori pemakaian batik pada setiap Khamis dalam kalangan penjawat awam dan Ahli Parlimen, berkata beliau bangga batik negara kini semakin diterima dan pemakaiannya semakin menggalakkan.


Lebih banyak infrastruktur Rim akan ditambah baik

RIM 8 September – Usaha menaik taraf jalan rosak di Jalan Ladang Solok Komong (Mak Biah) Kampung Chabau ternyata memberi kelegaan kepada penduduk di kawasan itu.

Ahli Dewan Undangan Negeri (Adun) Rim, Datuk Khaidhirah Abu Zahar berkata, kerja-kerja membaiki serta menaik taraf jalan itu dilaksanakan menerusi Inisiatif Penaiktarafan Infrastruktur Fizikal Dewan Undangan Negeri (DUN) Rim.

“Saya cakna dengan kerosakan di Jalan Ladang Solok Komong (Mak Biah) di Kampung Chabau, disebabkan itu saya terus meminta pihak bertanggungjawab untuk membaiki dan menaik taraf jalan tersebut.

“Ini juga salah satu projek di bawah Inisiatif Penaiktarafan Infrastruktur Fizikal DUN Rim, insya-Allah lebih banyak infrastruktur di DUN ini yang memerlukan penambahbaikan akan dibawa masuk dalam Inisiatif ini,” katanya.

Terdahulu Khaidhirah yang juga Timbalan Speaker DUN Melaka turut memantau kerja-kerja penggantian dan pemasangan karpet di Surau Ar-Rayyan, Taman Mesra Rim yang telah disiapkan.


Malaysia perlu ramai pakar vaksin – Lee Lam Thye

KUALA LUMPUR 5 Okt. – Malaysia memerlukan lebih ramai pakar dalam bidang vaksin kerana negara mempunyai kemampuan untuk menghasilkan vaksin sendiri, kata Pengerusi Ikatan Komuniti Selamat Tan Sri Lee Lam Thye.

Beliau berkata sejak Rancangan Malaysia Kesembilan (RMK9) hingga RMK12, terdapat lebih kurang 40 projek pembangunan vaksin diluluskan Kementerian Sains, Teknologi dan Inovasi (MOSTI).

“Malaysia mempunyai pakar yang boleh menghasilkan vaksin tetapi kita memerlukan lebih ramai pakar bidang vaksin, maka pembangunan bakat juga dititikberatkan, saya berharap lebih ramai generasi muda dipupuk minat mereka menjadi saintis vaksin,” katanya dalam kenyataan hari ini.

Selain itu, Lee berkata penubuhan sebuah institut untuk menghasilkan vaksin COVID-19 buatan Malaysia dapat memudahkan kerajaan menyelaraskan kegiatan pembangunan dan penyelidikan (R&D) berkaitan genom serta vaksin.

Beliau berkata institut itu yang akan dikenali sebagai Institut Genom dan Vaksin Malaysia dapat memudahkan kerajaan menyelaras semua aktiviti R&D berkaitan genom dan vaksin selain dapat menggembleng tenaga pakar berkaitan dengan lebih cekap.

“Saya mengalu-alukan langkah Menteri Sains, Teknologi dan Inovasi Datuk Seri Dr Adham Baba untuk membentangkan cadangan kepada Perdana Menteri Datuk Seri Ismail Sabri Yaakob supaya satu institut ditubuhkan untuk menghasilkan vaksin COVID-19 buatan Malaysia,” katanya.

Selain daripada membangunkan vaksin berkaitan COVID-19, institut itu turut menjalankan R&D dalam penghasilan vaksin bagi penyakit berbahaya lain seperti kanser, denggi, taun dan leptospirosis.

Lee berkata proses penghasilan vaksin memerlukan kerjasama melibatkan kepakaran daripada pelbagai pihak berkepentingan seperti kementerian, agensi, institut, pihak swasta serta Pertubuhan Masyarakat Sivil.

“Penubuhan institut ini akan membolehkan kita menghasilkan vaksin buatan Malaysia yang dikenali di peringkat global dan diiktiraf penggunaannya di serata dunia,” katanya.


PKPB seluruh Semenanjung kecuali Pahang, Kelantan, Perlis dan Sarawak

KUALA LUMPUR 7 Nov. – Perintah Kawalan Pergerakan Bersyarat (PKPB) akan dilaksanakan di seluruh negeri di Semenanjung kecuali Pahang, Perlis dan Kelantan, berkuatkuasa selama empat minggu bermula 9 Nov hingga 6 Dis depan.

Menteri Kanan (Kluster Keselamatan) Datuk Seri Ismail Sabri Yaakob berkata penguatkuasaan PKPB itu, dilaksanakan selepas Sidang Khas Majlis Keselamatan mendengar pembentangan Kementerian Kesihatan (KKM) berhubung peningkatan kes positif COVID-19, di beberapa negeri di Semenanjung.

“Pelaksanaan PKPB ini bagi membolehkan KKM melaksanakan saringan secara bersasar dan mengurangkan pergerakan dalam kalangan komuniti, di samping untuk mengekang penularan COVID-19 di negeri-negeri ini,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Susulan daripada langkah itu, Ismail Sabri berkata PKPB di Kuala Lumpur, Putrajaya, Selangor dan Sabah, yang sepatutnya tamat pada 9 Nov ini juga akan bersambung serentak dengan penguatkuasaan PKPB di tujuh negeri lain di Semenanjung.

Beliau berkata, SOP bagi PKPB berkenaan adalah sama seperti yang diumumkan sebelum ini antaranya pergerakan merentas daerah, negeri tidak dibenarkan kecuali kes-kes kecemasan dan perlu mendapat kebenaran daripada polis.


Tiada lagi insurans perjalanan untuk masuk ke Singapura

SINGAPURA, 31 Mac – Berkuatkuasa 1 April, semua pelawat jangka pendek yang lengkap divaksin dan ingin masuk ke Singapura dari negara atau wilayah dalam senarai Kategori Perjalanan Umum menerusi sempadan udara,darat dan laut tidak perlu lagi membeli insurans perjalanan wajib.

Bagaimanapun, pengembara masih digalakkan untuk membeli insurans perjalanan sebagai perlindungan luar jangka ketikamengembara, kata Pihak Berkuasa Penerbangan Awam Singapura (CAAS) dalam satu kenyataan yang dikeluarkan hari ini.

Pengembara yang memerlukan bantuan daripada Pejabatan Keselamatan Perjalanan boleh mengisi borang di https://safetravel.ica.gov.sg/contact-us  atau menghubungi talian bantuan Pertanyaan Keselamatan Perjalanan di +65 6812 5555.

Menurut CAAS, pengembara dianggap sudah lengkap divaksin jika memenuhi dua syarat sekurang-kurangnya dua minggu sebelum tiba di Singapura, iaitu, menerima sepenuhnya vaksin COVID-19 di bawah Penyenaraian Penggunaan Kecemasan Pertubuhan Kesihatan Sedunia (EUL); dan memenuhi tempoh selang dos minimum.

Singapura sebelum ini memperkenalkan keperluan insurans perjalanan untuk membantu pelawat jangka pendek membayar kos rawatan perubatan mereka di Singapura, sekiranya disyaki dijangkiti COVID-19 atau memerlukan rawatan perubatan COVID-19 semasa berada di negara itu.

Pelawat dikehendaki mempunyai insurans perlindungan minimum S$30,000, dan boleh membeli insurans perjalanan daripada syarikat insurans yang berpangkalan di Singapura atau luar negara.


Jenazah pesakit COVID-19 kemalangan dibawa ke Hospital Hulu Terengganu

KUALA TERENGGANU, 15 Mac – Jenazah pesakit COVID-19 yang meninggal dunia dalam kemalangan selepas dipercayai melarikan diri dari pusat kuarantin semalam, telah dibawa ke Hospital Hulu Terengganu.

“Jabatan Kesihatan Negeri Terengganu mengucapkan takziah buat keluarga pesakit dan akan menjalankan siasatan lanjut berhubung kejadian tersebut. Pihak hospital juga telah membuat laporan polis mengenai kejadian itu untuk tindakan lanjut,” katanya dalam kenyataan hari ini.

Dalam kejadian kira-kira 8 pagi itu, lelaki berusia 66 tahun berkenaan meninggal dunia akibat kecederaan parah di beberapa anggota badan selepas terlibat kemalangan di KM 28, Jalan Kuala Terengganu-Kuala Berang berhampiran sebuah kilang di Hulu Terengganu.

Lelaki yang positif COVID-19 itu sedang menjalani kuarantin di Hospital Hulu Terengganu sejak Khamis lepas, sebelum dikatakan bertindak nekad melarikan diri dari wad dengan menaiki motosikal jenis Honda C100 milik salah seorang kakitangan hospital pada 6.30 pagi. – BERNAMA


Kelantan sumbang RM500,000 kepada HRPZ II, naik taraf sistem perkhidmatan kardiologi

KOTA BHARU 8 Jun – Kerajaan Kelantan menyumbang sejumlah RM500,000 kepada Hospital Raja Perempuan Zainab II (HRPZ II), di sini, khususnya bagi menaik taraf sistem ‘electrophysiology study’ iaitu perkhidmatan rawatan kepada pesakit jantung.

Menteri Besarnya Datuk Ahmad Yakob berkata, dengan penaiktarafan sistem bagi unit kardiologi itu, rawatan jantung kepada pesakit yang memerlukan dapat diberikan dengan lebih cepat dan berkesan tanpa perlu dirujuk ke pusat rawatan di luar negeri itu.

Ahmad berkata kerajaan negeri juga memberi sumbangan sebanyak enam unit penghawa dingin mudah alih kepada Jabatan Kesihatan Negeri Kelantan (JKNK) untuk kegunaan pasukan bergerak Program Imunisasi COVID-19 Kebangsaan peringkat Kelantan.

“Program suntikan vaksin secara mobile tersebut akan bergerak di kampung-kampung serta kawasan tumpuan orang ramai. Semoga sumbangan ini dapat membantu menambah keselesaan setiap petugas barisan hadapan dalam usaha menyegerakan jumlah suntikan vaksin dalam kalangan rakyat Kelantan seterusnya mencapai imuniti kelompok,” katanya.

Penyerahan kedua-dua sumbangan berkenaan berlangsung di Pejabat Menteri Besar, Kompleks Kota Darulnaim, di sini, yang turut dihadiri Pengarah JKNK Datuk Dr Zaini Hussin dan Pengarah HRPZ II Datuk Dr Selasawati Ghazali.

Ketika ditemui, Dr Selasawati berkata sumbangan itu dapat memperkasa perkhidmatan HRPZ II terhadap pesakit jantung dalam memendekkan masa menunggu mereka mendapatkan rawatan terutama ketika negara dilanda COVID-19 dan semasa pelaksanaan Perintah Kawalan Pergerakan (PKP).

“Perkhidmatan (electrophysiology) di HRPZ II merupakan satu-satunya di Kelantan dan sudah pasti dengan sumbangan untuk menaik taraf sistem itu akan dapat mempercepatkan rawatan.

“Tambahan pula, HRPZ II bukan sahaja merawat pesakit dari Kelantan malah dari Terengganu juga,” katanya sambil merakamkan penghargaan kepada kerajaan Kelantan.


12 wanita antara 18 ditahan, disyaki terbabit sindiket pinjaman wang tanpa lesen

SHAH ALAM, 12 Mac – Polis Selangor menahan 18 individu warga tempatan termasuk 12 wanita disyaki terlibat dalam sindiket pinjamanan wang tanpa lesen dalam serbuan di sebuah premis di Kajang dekat sini, Khamis lepas.

Ketua Jabatan Siasatan Jenayah Komersial Selangor ACP Azman Ali berkata bertindak atas maklumat, pihaknya telah menyerbu sebuah premis di Jalan Pasir Emas, Sungai Chua, Kajang pada 10.20 pagi dan bertindak menahan kesemua individu yang berumur lingkungan 18 hingga 52 tahun itu.

“Hasil pemeriksaan, pihak kami turut merampas dokumen dan barangan antaranya komputer; fail mengandungi dokumen peminjam; kad ATM pelbagai bank dan wang tunai berjumlah RM21,598,” katanya dalam kenyataan.

Azman berkata siasatan dijalankan di bawah Seksyen 5 (2) Akta Pemberi Pinjaman Wang 1951 yang membawa hukuman denda tidak kurang RM250,000 dan tidak melebihi RM1 juta atau penjara sehingga lima tahun atau kedua-duanya sekali, jika sabit kesalahan.


Status pelaksanaan undi 18 antara fokus Dewan Rakyat hari ini

KUALA LUMPUR 21 Sept. – Status pelaksanaan Undi 18 dan langkah yang akan diambil kerajaan untuk melaksanakannya antara isu yang bakal dikupas pada persidangan Parlimen hari ini.

Menurut Aturan Urusan Mesyuarat persidangan Dewan Rakyat, perkara itu terkandung semasa sesi Pertanyaan Bagi Jawab Lisan yang akan diajukan oleh Gobind Singh Deo (PH-Puchong) kepada Perdana Menteri.
Pada sesi soal jawab lisan itu juga, Datuk Zakaria Mohd Edris (Bersatu- Libaran) meminta Menteri Sains, Teknologi dan inovasi untuk menyatakan jumlah perbelanjaan yang telah dibelanjakan untuk program vaksinasi di seluruh negara mengikut Pusat Pemberian Vaksin (PPV).

Sementara itu, Cha Kee Chin (PH-Rasah) pada sesi Pertanyaan Menteri akan meminta Menteri Perdagangan Dalam Negeri dan Hal Ehwal Pengguna untuk menyatakan sama ada kementerian akan menurunkan harga maksimum Kit Ujian Kendiri COVID-19 secara berperingkat daripada harga siling RM19.90 yang ditetapkan ketika ini.

Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Perdana Menteri Datuk Seri Ismail Sabri Yaakob.


Lukisan mural beri imej baharu Bandar Jasin

JASIN 27 Okt. – Majlis Perbandaran Jasin (MPJ) mengambil langkah proaktif apabila bekerjasama dengan pelukis tempatan untuk lukisan mural pada dinding bangunan perniagaan di pusat Bandar Jasin.

Yang Dipertua MPJ, Datin Sapiah Haron berkata, usaha itu dibuat bagi menampilkan dekorasi menarik dan memberi kelainan serta mencantikkan pemandangan bandar itu.

Beliau berkata, projek ini bertujuan menceriakan lagi pemandangan di Bandar Jasin khususnya selaras dengan status negeri Melaka Negeri Maju, sekali gus menjadi tarikan pelancong berkunjung ke daerah Jasin.

“Mural ini ternyata membawa pemandangan berbeza yang dapat disajikan kepada orang ramai termasuk pelancong, sekali gus menjadi latar paling istimewa untuk orang ramai merakam gambar kenangan.

“Justeru itu, lukisan mural di Bandar Jasin ini juga merupakan usaha murni dan inisiatif MPJ menceriakan serta menaikkan lagi ‘seri’ Daerah Jasin sekali gus mengamit lebih ramai kedatangan pelancong ke Daerah Jasin,” katanya ketika lawatan kerja turun padang ke lokasi mural di Bandar Jasin, di sini.

Sapiah berkata, selain mencantikkan persekitaran Bandar Jasin, imej yang ditampilkan pada lukisan itu unik kerana mempaparkan keseimbangan alam semulajadi dan beberapa nilai positif lain seperti aspek kebersihan serta bandar bahagia selari dengan status #Jasin Bandar Bahagia.

Beliau berkata, elemen itu penting kerana ia menggambarkan imej sebenar masyarakat negara ini dan dapat memberikan gambaran baik pada kaca mata pelancong.


TVET bukan pilihan kedua

DURIAN TUNGGAL 26 Januari – Bidang Pendidikan Teknikal dan Latihan Vokasional (TVET) bukan lagi pilihan kedua berikutan kemahiran dimiliki graduan dalam bidang itu amat diperlukan untuk menyokong kemajuan sektor industri di negara ini.

Ketua Menteri, Datuk Seri Utama Sulaiman Md Ali berkata, TVET adalah bidang yang diberikan keutamaan oleh negara maju dan sebagai contoh di Jerman hampir 70 peratus rakyatnya memilih aliran vokasional.

Sulaiman berkata trend sama juga dapat dilihat di negara yang maju dalam industri pembuatan kenderaan dan peralatan teknikal yang amat memerlukan graduan TVET berlandaskan aliran vokasional.

“Kemahiran dan pemikiran graduan TVET di negara ini jika tidak digilap atau diasuh, akhirnya mereka akan tercicir, sedangkan graduan terbabit memiliki bakat dalam bidang masing-masing.

“Kini Malaysia sudah mula menampakkan peluang pasaran terutama dalam bidang kemahiran tinggi melibatkan teknologi dan vokasional, sekali gus memudahkan pemain industri berkaitan mencari pekerja melibatkan tenaga kerja berkemahiran,” katanya pada sidang media selepas merasmikan Majlis Pelancaran Duta TVET Universiti Teknikal Melaka Malaysia (UTeM) di Dewan Canselor UTeM, di sini, hari ini.

Hadir sama, Timbalan Menteri Pendidikan Tinggi, Datuk Mohamad Yusof Apdal, Ahli Dewan Undangan Negeri (Adun) Pantai Kundor, Tuminah Kadi, Naib Canselor UTeM, Prof. Ts. Dr. Massila Kamalrudin dan Pengerusi Lembaga Pengarah UTeM, Datuk Seri Dr. Hasim Hasan.

Terdahulu pada majlis itu lapan kumpulan Duta UTeM dalam kalangan kakitangan akademik dan teknikal universiti itu menerima sijil watikah pelantikan untuk menjalankan program pendedahan kepada komuniti setempat membabitkan tiga Dewan Undangan Negeri (Dun) iaitu Pantai Kundor, Tanjung Bidara dan Bukit Katil sebagai projek rintis di Negeri Melaka.


‘Melaka for Singaporean’ tarik pelancong negara jiran

JOHOR BAHRU 15 April – Kerajaan negeri menerusi Tourism Melaka memperkenalkan Kempen Promosi ‘Melaka for Singaporean’ dengan pelbagai tarikan ditawarkan bermula 15 April hingga 31 Dis tahun ini.

Menurut kenyataan dikeluarkan Bahagian Promosi Pelancongan (BBP), Jabatan Ketua Menteri, sepanjang kempen itu dilaksanakan, sebanyak 13 pakej perlancongan ditawarkan dengan harga serendah SGD23 seorang.

Katanya, tawaran diskaun sehingga 50 peratus turut ditawarkan di tempat tumpuan pelancongan di Melaka bagi membolehkan pelancong Singapura menerokai keistimewaan negeri ini dengan harga berpatutan.

“Harga yang ditawarkan bagi tempat tarikan itu bermula serendah SGD4 seorang selain tawaran pembelian beli satu percuma satu sempena kempen terbabit,” kata kenyataan itu.

Bagi mempergiatkan kempen itu diperluaskan kepada warga Singapura, BBP mengambil inisiatif itu dengan mengedarkan 10,000 unit bahan promosi dan pakej pelancongan kepada pelancong Singapura yang masuk melalui Johor menerusi Roadshow Festival Pelancongan Melaka.

Program berkenaan berlangsung selama dua hari bermula hari ini di JB Sentral yang turut dimeriahkan dengan persembahan kebudayaan negeri Melaka bagi meraikan ketibaan pelancong republik itu di negara ini.

Hadir sama pada program berkenaan, EXCO Pelancongan negeri, Datuk Muhammad Jailani Khamisl; Pengurus Besar BBP, Sa’ari Basiron, Pengarah Tourism Malaysia Wilayah Selatan, Muhamad Nasir Pahmi dan Pengarah Tourism Johor, Suhairi Hashim.

Dalam perkembangan sama, BPP memaklumkan dalam menuju ke fasa endemik, kerajaan negeri merancang untuk melaksanakan 61 aktiviti pelancongan sepanjang tahun ini.

“Dua belas daripada jumlah aktiviti itu adalah acara pelancongan utama, antaranya Pertandingan Pelita Panjut Nostalgia Raya 2022 yang diadakan bermula 5 hingga 23 Apr ini di Sungai Rambai.

“Selain itu, turut diadakan Festival Kuih Tradisional Melaka 2022 pada 24 April di RTC Sungai Rambai dan Dondang Dendang Raya Melaka 2022 pada 30 April di Taman Mini Malaysia,” katanya.


Rasai pengalaman menuai di laman jentera MAHA 2022!

SERDANG, 7 Ogos – Buat kali pertama, simulasi menuai padi akan ditonjolkan sebagai tarikan baharu di Laman Jentera pada Pameran Pertanian, Hortikultur dan Agropelancongan Malaysia (MAHA) 2022 yang bermula esok hingga 14 Ogos ini.

Pengarah Bahagian Kejuruteraan Lembaga Pertubuhan Peladang (LPP) Zaipudin Mohamad berkata simulasi menggunakan Simulator Combine Harvestor itu disediakan bagi membolehkan pengunjung merasai sendiri pengalaman menuai padi di sawah dengan mengoperasikan mesin jentuai.

“Seakan simulasi penerbangan, simulasi ini memberikan pengalaman secara maya kepada pengunjung untuk mengoperasikan mesin jentuai di sawah berbanding pendekatan pergi sendiri ke tempat sebenar (sawah) tetapi tiada kemahiran untuk membawa mesin tersebut.

“Di sini kita ada pengajar yang akan mengajar cara-cara mengoperasikan mesin malah hasil tuaian yang kita peroleh juga akan dipaparkan pada skrin besar simulator, seolah-olah kita memang sedang berada di sawah untuk menuai padi,” katanya kepada Bernama baru-baru ini.

Selain tarikan itu, Zaipudin berkata pihaknya turut akan mempamer tujuh jentera klasik di Muzium Mini Jentera bagi membolehkan pengunjung mengenali secara lebih dekat peralatan pertanian yang digunakan petani pada era antara 1905 hingga 1957.

Antara peralatan itu ialah Bajak Pahat dan traktor Field Marshall (model K4462) yang masing-masing dibeli oleh Jabatan Pertanian pada 1905 dan 1952 untuk melaksanakan kerja-kerja pembukaan kawasan baharu daripada kawasan hutan dara menjadi projek pertanian.

“Peralatan Bajak Pahat dioperasikan dengan cara ditarik oleh traktor berkuasa 100hp 4WD ke atas atau bulldozer, berfungsi mengeluarkan batu dan tunggul kayu serta memecah dan melonggarkan tanah yang keras dan kering sebelum penggunaan alat pembajakan biasa.

“Traktor Field Marshall pula diguna untuk membajak dan dikeluarkan oleh syarikat Marshall, Sons & Co. of Gainsborough, Lincolnshire United Kingdom dari 1945 hingga 1957,” katanya.

Zaipudin berkata secara keseluruhan, terdapat 40 pempamer dan 15 agensi kerajaan akan memperkenalkan produk masing-masing di Laman Jentera dengan sasaran menarik lebih 300,000 pengunjung.

“Pada edisi MAHA 2018 yang lepas, laman ini berjaya merekodkan RM1.8 juta nilai jualan menerusi penjualan pelbagai peralatan pertanian khususnya jentuai mini. Oleh itu, sudah tentu kami mengharapkan perkara yang sama tahun ini atau lebih baik,” katanya.

Laman Jentera adalah satu daripada lapan laman pertanian selain Laman Perikanan, Laman Padi, Laman Ternakan, Laman Herba dan Sayur, Laman Buah-Buahan, Laman Nanas, dan Laman Florikultur yang mewarnai MAHA 2022 bertemakan ‘Sekuriti Makanan Untuk Masa Depan’ di Taman Ekspo Pertanian Malaysia (MAEPS) di sini.


Masyarakat bersatu padu jadi pegangan BN

AYER KEROH 10 Nov – Memelihara keharmonian masyarakat bersatu padu antara misi utama Barisan Nasional (BN) dalam menjamin kehidupan masyarakat yang berpaksikan kepelbagaian bangsa, agama dan budaya di negeri ini.

Timbalan Pengerusi BN, Datuk Seri Mohamad Hasan berkata, teras keempat dalam manifesto BN itu berjanji akan terus menghulurkan sokongan sosial kepada komuniti termasuk memartabatkan peranan belia selaku ejen perubahan masa hadapan, memperkasa golongan Orang Kurang Upaya (OKU) dan Orang Asli serta menyantuni warga emas.

Selain itu katanya, pihaknya juga akan menghargai peranan wira negara iaitu barisan hadapan dan memberi keutamaan kepada peranan wanita sebagai antara tumpuan utama parti itu.

“Tidak kira keturunan, tidak kira bangsa mahupun darjat. Ya, ini janji kami!,” katanya ketika melancarkan Manifesto BN: Kestabilan Demi Kemakmuran, hari ini.


Malaysia berjaya tarik pelaburan baharu bernilai RM16.52 bilion dari AS – Azmin

KUALA LUMPUR, 21 Mei – Malaysia berjaya menarik pelaburan baharu bernilai RM16.52 bilion dari Amerika Syarikat (AS) melalui Misi Perdagangan dan Pelaburan (TIM) yang diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali baru-baru ini.

“Kita berharap pada suku ketiga tahun ini, kesemua komitmen ini akan dapat dimuktamadkan dan ia dapat mencipta peluang pekerjaan bagi rakyat tempatan,” kata beliau dalam sidang media mengenai Hasil Misi Galakan Perdagangan dan Pelaburan ke Amerika Syarikat di sini hari ini.

Antara projek pelaburan baharu adalah daripada syarikat Insulet, Ferrotec, Amazon Web Services Inc (AWS) dan Cue Health serta projek pengembangan pelaburan oleh Texas Instruments dan Boston Scientific.

Misi perdagangan dan pelaburan selama 10 hari bermula 9-18 Mei itu memberi tumpuan kepada sektor baharu yang berinovatif dan bernilai tambah tinggi khususnya industri semikonduktor, ekonomi digital dan sektor peranti perubatan selari dengan Aspirasi Pelaburan Nasional yang memfokuskan pelaburan berkualiti tinggi dan melibatkan teknologi terkini.

Mohamed Azmin menambah syarikat yang terlibat turut menyatakan komitmen mereka dalam memastikan pemindahan teknologi serta mewujudkan ekosistem dan penglibatan industri tempatan khususnya perusahaan kecil dan sederhana (PKS) di dalam rantaian bekalan syarikat-syarikat berkenaan.

“Pelaburan mereka juga akan menjana peluang pekerjaan, peluang latihan kemahiran kepada pekerja tempatan, mewujudkan kerjasama dengan universiti tempatan serta pembangunan vendor tempatan,” katanya.

Pada masa ini, AS merupakan rakan dagang global dan destinasi eksport yang ketiga terbesar bagi Malaysia dan merupakan sumber import yang keempat terbesar pada tahun 2021 sementara Malaysia pula adalah rakan dagang ke-17 terbesar Amerika Syarikat.

Katanya walaupun ekonomi global berhadapan dengan cabaran dan situasi ekonomi yang tidak menentu berikutan penularan pandemik COVID-19, jumlah perdagangan keseluruhan antara kedua-dua negara meningkat sebanyak 21.4 peratus kepada RM217.10 bilion (US$52.37 bilion) pada tahun 2021.

Eksport Malaysia ke AS meningkat 30.4 peratus kepada RM142.20 bilion (US$34.31 bilion) dengan eksport utama terdiri daripada produk elektrik dan elektronik (E&E) serta produk berasaskan getah.


PKJM catat jualan sebanyak RM7.8 juta sejak 2 Dis

KUALA BERANG, 15 Jan – Program Jualan Keluarga Malaysia (PJKM) yang bermula 2 Dis lepas berjaya menarik kedatangan 426,305 pengunjung di 274 lokasi seluruh negara, dan mencatat jualan sebanyak RM7.8 juta.

Timbalan Menteri Perdagangan Dalam Negeri Dan Hal Ehwal Pengguna Datuk Rosol Wahid berkata data itu membuktikan, PJKM sangat signifikan dalam membantu rakyat terutama golongan isi rumah berpendapatan rendah (B40), mendapatkan pelbagai barangan keperluan harian dengan harga yang murah.

“Contohnya harga ayam dijual RM7.80, dan ini membuktikan janji kerajaan untuk menurunkan harga ayam di bawah RM8 berjaya kita laksanakan. Harga jualan di PJKM lebih murah kerana diambil terus pada harga pemborong.

“Maklum balas pengunjung menyambut baik PJKM ini, kerana dapat meringankan beban kewangan rakyat yang terkesan akibat pandemik COVID-19 dan banjir yang melanda negara baru-baru ini,” katanya ketika meninjau PJKM peringkat Parlimen Hulu Terengganu yang diadakan di Pusat Dagangan Ajil di sini hari ini.

PJKM adalah inisiatif kerajaan hasil kerjasama strategik KPDNHEP, Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM), Persatuan Nelayan Kebangsaan, Lembaga Pertubuhan Peladang (LPP), Pertubuhan Peladang Kebangsaan (Nafas) dan pemain industri peruncitan setempat.

Ditanya sama ada kerajaan berhasrat memperluaskan PJKM di peringkat kawasan Dewan Undangan Negeri setelah melihat sambutan memberangsangkan di peringkat Parlimen, Rosol berkata perkara tersebut perlu dibincangkan dengan lebih terperinci, kerana pelbagai faktor.

“Penganjuran PJKM ini memerlukan komitmen dan kesanggupan dari pihak pemborong dan peruncit yang terlibat (logistik, tenaga kerja dan stok barangan). Jika ia dibuat terlalu kerap, mungkin ada kesan untuk peruncit di kawasan setempat kerana harga di PJKM terlalu murah.

“Oleh itu, kita minta Ahli Parlimen berbincang dengan ADUN di kawasan masing-masing untuk memilih lokasi sesuai untuk menganjurkan PJKM selaras hasrat kerajaan membantu golongan sasar,” katanya.
– BERNAMA


Dewan Rakyat lulus peruntukan khas perbelanjaan perkhidmatan berjumlah RM107.72 bilion – PM

KUALA LUMPUR, 20 Dis – Persidangan Dewan Rakyat hari ini meluluskan Rang Undang-undang (RUU) Kumpulan Wang Disatukan (Perbelanjaan Masuk Akaun) 2022 yang membenarkan perbelanjaan sebanyak RM107,718,676,650 dikeluarkan untuk perkhidmatan kerajaan bagi sebahagian tahun 2023.

Perdana Menteri Datuk Seri Anwar Ibrahim yang juga Menteri Kewangan berkata pembentangan RUU ini bertujuan untuk mendapatkan kebenaran sementara Parlimen supaya kerajaan boleh berbelanja sebahagian anggaran perbelanjaan bagi tempoh beberapa bulan sehingga Rang Undang-undang Perbekalan 2023 dibentang semula dan diluluskan kelak.

“Anggaran perbelanjaan di bawah rang undang-undang ini antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan.

“Begitu juga dengan projek-projek pembangunan yang sedang berjalan perlu diteruskan dan kontrak dibayar mengikut jadual,” katanya ketika membentangkan peruntukan khas (Bajet Mini) di Dewan Rakyat hari ini.

Anwar berkata rang undang-undang ini adalah selaras dengan Perkara 102(a) Perlembagaan Persekutuan dan kali terakhir ia dibentang adalah pada 20 Dis 1999.

Sementara itu, menurut naskah biru yang diedarkan oleh Parlimen, jumlah terbesar diperuntukkan di bawah Perkhidmatan Am Perbendaharaan adalah sebanyak RM28,118,860,750, diikuti Kementerian Pendidikan (RM24.97 bilion) dan Kementerian Kesihatan (RM17.05 bilion).

Peruntukan lain termasuk Jabatan Perdana Menteri (RM2.16 bilion), Kementerian Dalam Negeri (RM6.90 bilion), Kementerian Pendidikan Tinggi (RM5.85 bilion), Kementerian Pertahanan (RM5.70 bilion), Kementerian Pertanian dan Keterjaminan Makanan (RM2.38 bilion), Perbendaharaan (RM2.01 bilion) dan Kementerian Pembangunan Wanita Keluarga dan Masyarakat (RM1.59 bilion).

Kementerian Kemajuan Desa dan Wilayah pula mendapat peruntukan RM1.80 bilion, Kumpulan Wang Terkanun (RM1.09 bilion), Parlimen Malaysia (RM83.36 juta), Kementerian Komunikasi dan Digital (RM495.72 juta dan Jabatan Perkhidmatan Awam (RM235.75 juta).

Selain itu, persidangan Dewan Rakyat juga meluluskan usul memindahkan sebanyak RM35.045 bilion, iaitu baki wang terimaan Terbitan Pelaburan Kerajaan Malaysia (MGII) sebanyak RM31.834 bilion dan baki terimaan Bil Perbendaharaan Islam Malaysia (MTIB) sebanyak RM3.211 bilion bagi tahun 2022 ke Kumpulan Wang Pembangunan di bawah seksyen 3(1) Akta Pendanaan Kerajaan 1983 (Akta 275).

Turut diluluskan adalah usul memindah sebanyak RM16.20 bilion di bawah seksyen 3(1) Akta 275 dan seksyen 4(2) Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19)) (Akta 830).

Menurut Ahmad Maslan pindahan ini dilaksanakan bagi membiayai sebahagian daripada keperluan perbelanjaan pembangunan tahun 2022 seperti yang diluluskan oleh Parlimen pada pembentangan Bajet 2022 pada tahun 2021.

”Kumpulan Wang Pembangunan ialah satu kumpulan wang amanah kerajaan yang ditubuhkan di bawah Akta Kumpulan Wang Pembangunan 1966 yang bertujuan membiayai projek pembangunan,” katanya.


Pacu Melaka jadi hab pendidikan negara, antarabangsa

BANDARAYA MELAKA 11 Dis – Sumbang bakti guru-guru di negeri ini amat penting dalam membantu Melaka menjadi sebuah hab pendidikan di peringkat domestik, mahupun antarabangsa, kata Ketua Menteri Datuk Seri Utama Sulaiman Md Ali.

Beliau berkata, hasrat itu selari dengan flagship ketujuh Pelan Strategik Melakaku Maju Jaya 2035 (PSMJ 2035) untuk menjadikan Melaka sebagai sebuah negeri lestari yang terus maju dan makmur menjelang tahun 2035 sebagai hab pendidikan yang telah dibentangkan sebelum ini.

Menurutnya, antara cabaran terhadap gagasan besar PSMJ2035 adalah untuk menghapuskan kemiskinan dalam semua bentuk dan tempat, yang mana beliau yakin melalui pendidikan ia berupaya mendepani cabaran tersebut.

“Saya sedar, di samping sokongan Kerajaan dalam merangsang ekonomi masyarakat, ia dapat membantu menangani isu kemiskinan, namun pendidikan untuk anak bangsa
juga mempunyai peranan dalam menghapuskan isu kemiskinan ini.

“Hal ini kerana, setiap inisiatif dalam membawa Negeri Melaka tercinta ini untuk terus maju, ia mesti dapat disambut oleh generasi yang berkualiti dari
aspek ilmu pengetahuan, kemahiran dan mempunyai nilai sahsiah yang tinggi.

“Justeru, pendidikan anak bangsa amat signifikan dan asas dalam menjadikan Melaka sebuah negeri lestari. Pendidikan bukan sahaja mampu menjadi alat yang berkesan dalam membantu untuk mengeluarkan anak-anak kita daripada lingkaran kemiskinan, tetapi anak-anak ini nanti mampu meneruskan perjuangan menjadikan Melaka sebuah negeri yang terus maju dan lestari pada masa hadapan,” katanya.

Beliau berkata demikian ketika berucap dalam Majlis Sambutan Hari Guru Peringkat Negeri Melaka Tahun 2021 di sebuah hotel, di sini, hari ini.

Dalam pada itu, Sulaiman turut merakamkan penghargaan di atas jasa guru-guru yang banyak berkorban dalam pendidikan anak bangsa di negeri ini dalam dua tahun kebelakangan ini.

Ujar beliau, meskipun negara berdepan cabaran pandemik COVID-19 yang melumpuhkan pelbagai sektor termasuk pendidikan, namun guru-guru di negeri ini tetap bersemangat dalam memastikan pembelajaran anak-anak diteruskan dalam suasana norma baharu.

“Walau adanya pelbagai kepayahan dan cabaran, guru-guru tetap meneruskan tanggungjawab dan amanah yang ada dengan melaksanakan pembekalan modul latihan serta pembelajaran secara dalam talian.

“Bayangkanlah, sekiranya proses pembelajaran untuk anak-anak ini terhenti, bermakna kemajuan bangsa dan negara pada masa hadapan juga turut tergugat sama,” katanya.


Lima remaja lelaki ditahan, disyaki terlibat buli pelajar junior di Muar

JOHOR BAHRU, 15 Dis – Lima remaja lelaki berusia 16 tahun ditahan di sekitar Melaka, Kuala Lumpur, Selangor dan daerah ini, disyaki terlibat dalam kes buli seorang pelajar sekolah menengah di Daerah Muar, Khamis lepas.

Ketua Polis Daerah Muar ACP Zaharudin Rasip berkata kelima mereka ditahan hari ini di sekitar Kuala Sungai Baru, Melaka; Kajang, Selangor; Kuala Lumpur dan Daerah Johor Bahru.

Beliau berkata semalam pihaknya telah menerima laporan polis mengenai kejadian seorang pelajar lelaki berusia 14 tahun yang bersekolah di sebuah sekolah menengah di Daerah Muar, dibuli pelajar-pelajar senior di sekolahnya.

Hasil siasatan awal mendapati kejadian berpunca dari beberapa pelajar senior yang tidak berpuas hati dengan sikap mangsa dan rakan-rakannya menyebabkan mereka dibuli,” kata beliau dalam satu kenyataan di sini, malam ini.

Kes disiasat di bawah Seksyen 147 Kanun Keseksaan, yang mana jika sabit kesalahan boleh dipenjara maksimum dua tahun atau dengan denda atau kedua-duanya.

“Polis memandangkan serius terhadap kes-kes jenayah melibatkan pelajar khususnya kes buli di sekolah dan tidak akan berkompromi dengan mana-mana pihak yang terlibat,” kata Zaharudin.- BERNAMA


Had tempoh jawatan PM 2 penggal, RUU Anti Lompat Parti akan dibentang di Parlimen

PUTRAJAYA 13 Ogos –  Kerajaan bersedia membentangkan dua rang undang-undang (RUU) pindaan perlembagaan sekiranya berjaya mendapat sokongan bi-partisan di Dewan Rakyat dan Dewan Negara melebihi dua pertiga.

Perdana Menteri, Tan Sri Muhyiddin Yassin berkata, RUU yang akan dibentang di Parlimen ialah untuk menghadkan tempoh jawatan perdana menteri kepada dua penggal sahaja dan RUU Anti-Lompat Parti.

Selain itu katanya, kerajaan juga akan memperkukuhkan reformasi parlimen dengan memastikan jumlah Ahli Parlimen Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.

Menurutnya, jumlah Jawatankuasa Pilihan Khas Parlimen juga boleh ditambah untuk memastikan semua Ahli Parlimen dapat memainkan peranan semak dan imbang yang lebih berkesan menerusi penglibatan mereka dalam jawatankuasa itu.

“Sebagai pengiktirafan kepada peranan semak dan imbang di Parlimen, 50 peratus Jawatankuasa Pilihan Khas akan dipengerusikan oleh Ahli Parlimen Kerajaan dan 50 peratus lagi oleh Ahli Parlimen pembangkang.

“Sejajar dengan jangkaan bebanan tugas yang akan bertambah dalam melaksanakan fungsi semak dan imbang yang lebih efektif, kerajaan akan menyediakan kakitangan sokongan dan saraan yang berpatutan kepada semua Pengerusi Jawatankuasa Pilihan Khas Parlimen,” katanya.


Kasari dua kanak-kanak: Pengasuh didakwa esok

Ketua Polis Johor Datuk Kamarul Zaman Mamat berkata wanita berusia 21 tahun itu, akan didakwa atas pertuduhan di bawah Seksyen 31 (1) (a) Akta Kanak-kanak 2001.

“Hasil siasatan mendapati, video rakaman dibuat oleh salah seorang guru taska yang merakam kejadian melalui telefon bimbit miliknya, menunjukkan wanita terbabit disyaki telah mengasari dua kanak-kanak yang berada di bawah jagaannya.

Susulan itu, seorang wanita tempatan direman untuk membantu siasatan kes mengasari bayi di sebuah taska di Mutiara Rini, mengikut Seksyen 31 (1) (a) Akta Kanak-kanak 2001.


Melaka United lancar logo baharu

BANDAR HILIR 22 Ogos – Majlis Makan Malam dan Pelancaran Logo Baharu Melaka United diadakan di Ballroom Hotel Hatten malam ini menyaksikan satu fenomena baharu logo skuad Hang Tuah itu

Program yang diadakan seawal 7.45 petang tadi dimulakan dengan ketibaan pasukan Persatuan Bolasepak Melaka United (MUSA) dan terus diiringi ke pentas fotografi seiring menunggu ketibaan tetamu kehormat.

Ketibaan Yang Dipertua Negeri Tun Datuk Seri Utama (Dr) Mohd Ali Mohd Rustam diiringi Presiden MUSA Datuk Haji Sulaiman Md Ali dan Penasihat MUSA Datuk Seri Ab Rauf Yusof.

Menurut Sulaiman pada ucapannya, pelancaran logo berkenaan mampu menyuntik kemegahan kepada kelab tersebut malah pada sukan tersebut pada masa akan datang.

“Kerajaan negeri mengucapkan tahniah kepada pasukan yang kini dikenali sebagai Melaka United Football Club dengan jutaan penghargaan dan berharap penswastaannya  akan membawa ke tahap membanggakan pada masa akan datang.

“Logo baharu yang direka sendiri oleh penyokong bola sepak negeri ini bermula 5 Ogos lalu telah dipillih dan pemenangnya akan dianugerahkan wang tunai berjumlah RM5, 000 beserta pakej percutian tiga hari dua malam ” katanya


Isu Zii Jia, Jin Wei dan BAM selesai, kepentingan negara diutamakan

Dua hari selepas Zii Jia, pemain di ranking ketujuh dunia diberi lampu hijau untuk menjadi pemain profesional, bekas juara dunia remaja Jin Wei diberikan ‘restu’ sama oleh BAM untuk meneruskan karier badmintonnya.

Presiden BAM Tan Sri Mohamad Norza Zakaria berkata kedua-dua pemain kini dibenarkan berpisah dari badan induk sukan itu dengan persetujuan bersama tanpa sebarang tindakan lanjut dikenakan ke atas mereka.

Beliau berkata dalam perkara berkaitan Jin Wei, BAM bersetuju menerima perletakan jawatan (sebagai pemain kebangsaan) daripada bekas pemenang pingat emas Sukan SEA itu sebagai sah apabila beliau mengumumkan persaraannya atas sebab kesihatan pada September lepas.

Mengulas mengenai pertemuan dengan Perdana Menteri Datuk Seri Ismail Sabri Yaakob hari ini, Mohamad Norza berkata Perdana Menteri gembira apabila dimaklumkan bahawa penyelesaian secara baik berjaya dicapai antara BAM dan pemain.

“Kita telah maklumkan kepada beliau bahawa perkara ini sudah selesai, beliau sangat gembira. Perdana Menteri berkata isu melanda badminton yang juga antara sukan utama negara telah mendapat perhatian semua pihak.

“Beliau turut memberikan motivasi kepada Zii Jia dan Jin Wei untuk melakukan yang terbaik demi negara walaupun sudah bergelar pemain profesional,” katanya Mohamad Norza ketika dihubungi.

Sementara itu, Jin Wei menerusi laman Facebook mengucapkan terima kasih kepada Ismail Sabri, BAM, Mohamad Norza serta Menteri Belia dan Sukan Datuk Seri Ahmad Faizal Azumu yang membantu dalam menyelesaikan isu itu secara baik dan berikrar untuk terus menjulang badminton Malaysia di peringkat antarabangsa.

“Saya sentiasa bersyukur dan berterima kasih atas semua sokongan dan tunjuk ajar daripada Tan Sri Norza, BAM, jurulatih dan semua kakitangan sokongan sejak hari pertama saya menyertai.

“Dan akhir sekali, saya ingin mengucapkan teriuma kasih kepada anda semua atas sokongan berterusan sepanjang karier saya. Saya berharap anda semua terus menyokoong BAM dan saya, ketika saya memulakan perjalanan baharu sebagai pemain profesional,” katanya.

Pada Jumaat (21 Jan), BAM mengumumkan bahawa pihaknya tidak akan mendaftarkan Zii Jia menyertai mana-mana kejohanan dalam tempoh dua tahun berkuat kuasa 18 Jan selepas pemain negara itu menghantar surat untuk keluar dari BAM pada 11 Jan.

Bagaimanapun, pada Selasa (25 Jan), Mohamad Norza memberi lampu hijau kepada Zii Jia untuk bergerak sebagai pemain profesional selepas menerima surat rayuan dan mengadakan perbincangan dengan pemain itu.

Jin Wei turut menghantar surat rayuan berhubung penggantungan selama dua tahun yang berkuat kuasa 31 Okt 2021 kerana meninggalkan BAM, dengan alasan mahu bersara berikutan masalah kesihatan dialami sejak September lepas sebelum membuat pusingan U dengan keputusan bergerak sebagai pemain profesional. – BERNAMA


Projek FAM-MSN tidak mungkin lahirkan pemain hebat dalam masa singkat

SHAH ALAM 5 April. – Skuad ‘ubi muda’ Projek FAM-MSN yang melalui enam perlawanan tanpa sebarang kemenangan, masih memerlukan masa untuk memperbaiki mutu permainan.

Ketua jurulatih Skuad Projek FAM-MSN Yusri Che Lah berkata pasukan yang mula berjuang dalam saingan Liga Premier sejak 2 Februari lalu tidak mungkin dapat melahirkan pemain berpotensi dalam masa singkat.

“Tetapi bagi saya siapa juga berada di tempat saya harus menerima keadaannya kerana inilah pembangunan yang dimaksudkan,” katanya pada sidang media selepas perlawanan menentang Johor Darul Ta’zim II (JDT II) malam tadi.

Beliau juga mengakui bukan mudah untuk barisan pemain berusia antara 17 hingga 20 tahun berhadapan dengan pasukan yang mempunyai pemain import.


Tahanan positif COVID-19 meninggal dunia di Hospital Kota Tinggi – Bukit Aman

Pengarah Jabatan Integriti dan Pematuhan Standard (JIPS) Bukit Aman Datuk Azri Ahmad berkata OKT berkenaan mengalami demam dan muntah serta disahkan positif wabak COVID-19, dihantar ke hospital berkenaan pada 16 Feb untuk rawatan lanjut.

“OKT sebelum ini ditumpangkan sementara dalam lokap polis ekoran penularan COVID-19 di penjara. Punca kematian OKT berkenaan masih tidak diketahui dan Unit Siasatan Jenayah dan Kematian dalam Tahanan JIPS akan menjalankan siasatan.

“OKT berusia 43 tahun itu sebelum ini ditahan pada 21 Jan lepas oleh Ibu Pejabat Polis Daerah Kota Tinggi, Johor yang disiasat di bawah Seksyen 15(1) Akta Dadah Berbahaya 1952,” katanya dalam kenyataan hari ini.

Azri berkata OKT telah dituduh di mahkamah pada 25 Jan lepas dan jamin telah ditawarkan namun OKT gagal sediakan penjamin menyebabkan OKT diperintahkan menjalani tahanan reman penjara.


SK Nyalas akan diangkat menjadi Sekolah Sukan- ADUN Asahan

ASAHAN 22 Dis- Ahli Dewan Undangan Negeri (ADUN) Asahan, Fairul Nizam Roslan mencadangkan kepada Kementerian Pendidikan Malaysia (KPM) supaya mengangkat taraf Sekolah Kebangsaan (SK) Nyalas menjadi sekolah Sukan dalam masa terdekat.

Katanya, perkara itu merupakan hasil perbincangan bersama Guru Besar SK Nyalas, Imran Lamin selepas sekolah terbabit diangkat menjadi akademi angkat berat.

“Kita mahu Sk Nyalas ini diangkat seiring seperti Sekolah Menengah Kebangsaan (SMK) Seri Kota dan sukan apa yang tidak ada di sekolah itu (SMK Seri Kota) kita wujudkan di SK Nyalas untuk lahirkan pelapis-pelapis dalam bidang sukan.

Beliau berkata demikian selepas meraikan lima atlet remaja yang berjaya merangkul emas dalam kategori sukan angkat berat di Karnival Bakat yang diadakan di Kuala Lumpur awal Dis lalu, di Dewan JAPERUN Asahan.

“Saya turut difahamkan terdapat lebih 30 pelapis yang ada di sekolah terbabit dan kalau kita lepaskan bakat mereka ini, ia merupakan kerugian kepada negeri,” katanya.


Maritim Malaysia tahan tujuh pendatang asing, dua tekong darat di Langkawi

ALOR SETAR, 23 Jun – Agensi Penguatkuasaan Maritim Malaysia (Maritim Malaysia) menahan tujuh pendatang asing warga Myanmar dan dua tekong darat menerusi Op Moon pada 18 Jun lepas.

Pengarah Maritim Malaysia Negeri Kedah dan Perlis Laksamana Pertama Maritim Romli Mustafa berkata tangkapan itu dibuat hasil maklumat dan risikan dengan kerjasama Jabatan Laut Malaysia (JLM) Langkawi.

“Pada 4.30 petang, seorang lelaki tempatan berusia 35 tahun disyaki tekong darat telah menghantar tujuh lelaki warga Myanmar berumur 22 hingga 40 tahun ke Terminal Feri Penumpang Kuah dengan menaiki kenderaan pelbagai guna (MPV) jenis Toyota Avanza.

“Kesemua pendatang asing itu menaiki feri yang sedang menuju ke Kuala Kedah bagaimanapun, pasukan operasi telah berjaya memintas dan memberhentikan feri berkenaan di kedudukan 0.4 batu nautika Timur Laut Pulau Dayang Bunting pada 4.40 petang,” katanya dalam kenyataan hari ini.

Katanya, kesemua pendatang asing tidak mempunyai dokumen pengenalan diri yang sah itu telah diserahkan kepada pegawai penyiasat Maritim Malaysia di Bukit Malut, Langkawi untuk tindakan susulan.

Beliau berkata pada 21 Jun, seorang lelaki berumur 26 tahun dipercayai rakan kepada tekong yang ditahan telah datang ke pejabat Maritim Malaysia pada 1.30 petang dan membawa sejumlah wang tunai dengan tujuan memberi sogokan bagi melepaskan rakan dan pendatang asing terbabit.

“Lelaki berkenaan telah ditahan dengan bantuan Suruhanjaya Pencegahan Rasuah Malaysia (SPRM). Siasatan masih dijalankan dan kita sedang menyiasat sekiranya terdapat saki baki individu yang terlibat dalam sindiket berkenaan.

“Kesemua pendatang asing itu akan disiasat di bawah Akta Imigresen 1959/63 manakala kedua-dua tekong darat itu disiasat di bawah Akta Anti Pemerdagangan Manusia dan Anti Penyeludupan Migran 2007 (ATIPSOM),” katanya.

Romli berkata sindiket itu dipercayai telah lama beroperasi kerana kedua-dua tekong darat yang ditahan cekap dan berhati-hati sehingga membolehkan kesemua pendatang asing berkenaan masuk ke dalam feri tanpa dikesan pihak berkuasa.

“Tekong darat berkenaan mendapat bayaran lumayan antara RM5,000 hingga RM8,000 dan itu membuatkan sindiket ini semakin berleluasa. Sebab itu, Maritim Malaysia menjalinkan kerjasama rapat dengan agensi lain bagi mengekang aktiviti penyeludupan yang menjadikan Langkawi sebagai transit sebelum ke tanah besar,” katanya.


Peralihan endemik: 500,000 pelancong asing masuk Malaysia

AYER KEROH 19 Mei – Kira-kira 500,000 pelancong asing masuk ke Malaysia selepas pintu sempadan antarabangsa dibuka sebaik negara memasuki fasa peralihan endemik, 1 April lalu.

Timbalan Menteri Pelancongan, Seni dan Budaya, Datuk Seri Dr Santhara J.P berkata, angka tersebut dijangka terus meningkat selepas jumlah penerbangan antarabangsa dijangka meningkat 300 peratus selepas ini.

Walaupun pelancongan negara mengambil sedikit masa untuk pulih, namun beliau percaya sasaran dua juta pelancong asing ke Malaysia dapat dicapai selepas beberapa negara sasaran mula membuka sempadan secara berperingkat.

“Namun saya percaya jumlah itu akan terus meningkat sehingga angkanya tiga hingga lima juta pada tahun ini susulan Menteri Pengangkutan telah membuat kenyataan penambahan penerbangan sebanyak 300 peratus.

“Saya yakin ini akan membawa lebih banyak pelancong dari luar negara. Kita banyak mendapat pelancong dari China, India dan Arab,” katanya.

Beliau berkata demikian dalam sidang media selepas Program Jerayawara Dasar Kebudayaan Negara Peringkat Negeri Melaka di Panggung Seri, Ayer Keroh hari ini.

Mengulas lanjut, Santhara berkata pihaknya juga akan memudahkan proses permohonan VISA pelancong luar ke negara ini dalam menarik lebih ramai pelancong ke negara ini.


Anwar bukti keabsahannya sebagai PM10 di Parlimen

Keabsahan Ahli Parlimen Tambun itu disahkan oleh Yang Dipertua Dewan Rakyat Datuk Johari Abdul, yang mengumumkan keputusan tersebut selepas undian suara dibuat sebaik 13 Ahli Parlimen kerajaan dan pembangkang, selesai membahaskannya.

Terdahulu usul itu dikemukakan oleh Timbalan Perdana Menteri Datuk Seri Fadillah Yusof dan disokong oleh seorang lagi Timbalan Perdana Menteri Datuk Seri Dr Ahmad Zahid Hamidi.

Menteri di Jabatan Perdana Menteri (Undang-Undang dan Reformasi dan Institusi) Datuk Seri Azalina Othman Said ketika menggulung usul itu berkata walaupun Usul Undi Percaya terhadap Perdana Menteri tidak wajib dillakukan, namun kerajaan sendiri telah memohon usul tersebut untuk dikemukakan pada persidangan kali ini.

Beliau berkata ia bagi membuktikan Ahli Parlimen Tambun itu mendapat keyakinan untuk menjadi Perdana Menteri ke-10, setelah mengangkat sumpah jawatan pada 24 Nov.

Azalina berkata sebelum ini kerajaan memerintah pernah dua kali membawa Usul Undi Percaya iaitu pada 1976 ketika Allahyarham Tun Hussein Onn menjadi Perdana Menteri ketiga dan pada 2003 ketika Tun Abdullah Ahmad Badawi menjadi Perdana Menteri kelima.

“Saya ingin tekankan apa yang berlaku pada hari ini ialah permohonan (usul undi percaya) oleh kerajaan sendiri yang mana peraturan mesyuarat Parlimen membenarkan ia dilakukan.

“Saya mengambil contoh di New Zealand semasa Perdana Menteri Jacinda Ardern mewujudkan kerajaan gabungan, beliau telah wujudkan satu usul undi percaya untuk memberikan keyakinan dalam Parlimen,” katanya.


Wanita ditemukan rentung, polis tahan seorang lelaki

Ketua Polis Daerah Cheras, ACP Muhammad Izham Jaafar berkata suspek berusia 30-an itu ditahan pada pukul 6 petang di lokasi kebakaran.

“Mangsa yang rentung dikenal pasti sebagai penyelia kedai buku di sekolah berkenaan yang berumur 25 tahun, dan mayatnya telah diserahkan kepada Hospital Canselor Tunku Muhriz Universiti Kebangsaaan Malaysia untuk bedah siasat,” katanya dalam kenyataan di sini hari ini.

Sementara itu jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata sebuah jentera bersama lapan anggota dan Unit Bantuan Perkhidmatan Kecemasan (EMRS) bergegas ke lokasi kejadian sejurus selepas pihaknya menerima panggilan kecemasan mengenai kebakaran itu.


BAM nafi laporan dakwa kontrak tiga jurulatih tidak diperbaharui

KUALA LUMPUR, 24 Jan – Persatuan Badminton Malaysia (BAM) hari ini menyangkal laporan akhbar yang mendakwa kontrak tiga jurulatih kebangsaan tidak akan diperbaharui.

Sebuah akhbar tempatan hari ini melaporkan bahawa kontrak jurulatih perseorangan lelaki Tey Seu Bock, ketua jurulatih perseorangan wanita Indra Wijaya dan ketua jurulatih beregu campuran Paulus Firman tidak akan diperbaharui.

Bulan lepas, Setiausaha Agung BAM Datuk Kenny Goh mengumumkan semakan prestasi akhir tahun yang sepatutnya siap lebih awal, ditangguhkan sehingga bulan ini selepas pengarah kejurulatihan beregu Rexy Mainaky, yang baru melapor diri untuk bertugas pada 1 Dis, meminta masa untuk menilai pemain dan jurulatih.

Kenny juga berkata setiap individu – daripada pengurusan kepada jurulatih dan juga pemain – perlu dipertanggungjawabkan. Beliau juga tidak menolak kemungkinan beberapa ketua akan diketepikan selepas penilaian itu.

Pada Jumaat (21 Jan), BAM membuat keputusan tegas untuk tidak mendaftarkan Zii Jia bagi kejohanan antarabangsa untuk tempoh dua tahun bermula 18 Jan selepas juara All England 2021 itu memutuskan untuk meninggalkan BAM dan meneruskan karier sebagai pemain profesional.

Setakat ini, Zii Jia belum membuat sebarang kenyataan mengenai perkara itu (peraturan BWF menyatakan semua penyertaan untuk kejohanan antarabangsa mesti melalui persatuan kebangsaan).- BERNAMA


SPM 2021 diteruskan ikut jadual

JOHOR BAHRU, 12 Feb – Peperiksaan Sijil Pelajaran Malaysia (SPM) akan diteruskan seperti yang dijadualkan dengan mematuhi prosedur operasi standard (SOP) bagi mengekang penularan COVID-19 dalam kalangan pelajar dan guru.

Menteri Kanan Pendidikan Datuk Dr Mohd Radzi Md Jidin berkata meskipun terdapat peningkatan ketara kes baharu COVID-19, peratusan pesakit membabitkan kategori empat atau lima adalah kecil.

“Kementerian Pendidikan (KPM) komited untuk memastikan pengoperasian sekolah berjalan lancar, teratur dan selamat dengan memastikan kesemua SOP yang ditetapkan terus dipatuhi.

“Komitmen ini dibuat dengan mengambil kira pengalaman pelaksanaan SPM 2020 pada Februari tahun lepas berjalan dengan lancar dan kita juga sudah mempunyai SOP yang lengkap berhubung perkara itu,” katanya kepada pemberita selepas sesi libat urus bersama dengan warga pendidik serta Persatuan Ibu Bapa dan Guru (PIBG) Kota Iskandar di sini hari ini.

Beliau berkata keadaan juga sudah berbeza dengan lebih 90 peratus pelajar Tingkatan 5 tahun ini lengkap divaksin berbanding mereka yang menduduki SPM tahun lepas.

“Kluster sekolah terlalu kecil iaitu hanya melibatkan 0.5 peratus daripada keseluruhan jumlah sekolah tidak berasrama iaitu lebih 10,000 buah di seluruh negara.

“Sementara itu, kita akan terus bekerjasama dengan Kementerian Kesihatan untuk memastikan perjalanan operasi persekolahan dilakukan dengan mematuhi SOP yang ditetapkan,” katanya.

Beliau turut menggalakkan lebih ramai ibu bapa mendaftarkan anak mereka yang berumur lingkungan 5 hingga 11 tahun untuk mendapatkan suntikan vaksin menerusi Program Imunisasi COVID-19 Kanak-Kanak (PICKids). – BERNAMA


Dua jaringan pantas Wales buat Malaysia “gigit jari”

KUALA LUMPUR, 3 April – Malaysia seri 3-3 dengan Wales selepas dua jaringan pantas pihak lawan pada suku keempat perlawanan, meranapkan impian skuad projek khas wanita negara untuk melakar kemenangan sulung pada Kejohanan Piala Dunia Hoki Remaja Wanita di Potchefstroom, Afrika Selatan, hari ini.

Dalam aksi Kumpulan D itu, skuad bimbingan Mohd Nasihin Nubli Ibrahim terlebih dahulu membuka tirai jaringan menerusi gol padang Elizabeth Epui Martin pada minit ke-14, namun kedudukan itu tidak kekal lama apabila Wales bangkit menyamakan kedudukan melalui pukulan sudut penalti Isabelle Howell pada minit ke-23.

Malaysia kembali berada di hadapan selepas Nuramirah Shakirah Zulkifli menyempurnakan pukulan sudut penalti pada minit ke-33 untuk menjadikan kedudukan 2-1, sebelum beliau melebarkan kedudukan negara menerusi gol padang selang empat minit kemudian.

Namun, Wales berjaya menghukum kealpaan barisan muda kebangsaan menerusi dua jaringan dalam masa dua minit, masing-masing menerusi gol padang oleh pemain gantian Jessica Hill pada minit ke-51 dan Cerys Preston minit ke-53, sekali gus menafikan hasrat Malaysia untuk meraih tiga mata penuh.